Številka: 35301-2/2025/3

Datum: 24. 4. 2025

**POROČILO**

**o izvedbi programa dela državne geodetske službe za letO 2024**

**UVOD**

Geodetska uprava Republike Slovenije (v nadaljnjem besedilu: Geodetska uprava RS) je pripravila Poročilo o izvedbi Programa dela državne geodetske službe za leto 2024 v skladu z Zakonom o geodetski dejavnosti (Uradni list RS, št. 77/10 in 61/17 – ZAID), ki v prvem odstavku 29. člena določa, da se podrobnejša opredelitev in predvideni obseg nalog državne geodetske službe ter predvidena višina sredstev za izvajanje teh nalog opredelijo v letnem programu državne geodetske službe, ki ga sprejme Vlada Republike Slovenije, v drugem in tretjem odstavku istega člena pa določa, da Vlada Republike Slovenije sprejme poročilo o izvedbi letnega programa državne geodetske službe za preteklo koledarsko leto.

Poročilo o izvedbi Programa dela državne geodetske službe za leto 2024 obsega poročanje o vsebinski in finančni izvedbi nalog iz Programa dela državne geodetske službe za leto 2024, ki je bil sprejet s sklepom Vlade Republike Slovenije št. 35301-1/2024/7 z dne 4. 4. 2024.

Poročilo o izvedbi Programa dela državne geodetske službe za leto 2024 je sestavljeno iz
1. Poročila o izvedbi Programa dela državne geodetske službe in Geodetskega inštituta Slovenije za leto 2024, 2. Poročila o izvedbi Programa dela Geodetskega inštituta Slovenije za leto
2024 – naloge drugih resorjev, 3. Realizacije na projektu Zeleni slovenski lokacijski okvir in
4. Realizacije finančnih sredstev na nivoju proračunskih postavk.

Skupna finančna realizacija veljavnega proračuna je bila 98,33 %. Največji del celotnih sredstev – 60% je bilo v letu 2024 namenjenih za plače, za izvajanje strokovnih nalog v okviru pristojnosti Geodetske uprave RS je bilo namenjenih cca 15% sredstev, preostanek sredstev pa je bil namenjen za tekoče izvajanje nalog na področju investicij in materialnih stroškov za delovanje Geodetske uprave RS.

Sredstva so se prerazporejala v okviru finančnega načrta Geodetske uprave RS.

Večje prerazporeditve v okviru finančnega načrta Ministrstva za naravne vire in prostor
(v nadaljnjem besedilu: MNVP)/Geodetske uprave RS so bile:

* prerazporejena sredstva s strani MNVP v skupni višini 254.828,72 EUR za »Posebno lasersko skeniranje 2024 za potrebe sanacije po naravni nesreči«;
* prerazporejena sredstva s strani MNVP v višini 150.000 EUR za kritje stroškov osnovnega vzdrževanja in nadgradenj informacijskega sistema kataster – aktivnosti so bile povezane s pogodbo, ki ureja vzdrževanje in nadgradnje aplikacije IR Kataster;
* po ugotovljenem preostanku sredstev na proračunski postavki plače so bila na podlagi Sklepa Vlade Republike Slovenije št. 41003-12/2024/2 z dne 14. 11. 2024 prerazporejena sredstva v višini 190.000 EUR za nemoteno izvrševanje proračuna Geodetske uprave RS (materialni stroški, vzdrževanje, podpora in nadgradnja distribucije).

**1. IZVEDBA PROGRAMA DELA DRŽAVNE GEODETSKE SLUŽBE ZA
LETO 2024**

**Na področju geodezije, topografije in kartografije** je Urad za geodezijo izvajal nadzor nad konfiguracijo 16 stalnih postaj GNSS omrežja SIGNAL in 5 stalnih postaj GNSS omrežja državne kombinirane geodetske mreže 0. reda. Izvedeni so bili nakupi, nadgradnje in vzdrževanja potrebne tehnične in programske opreme. Zagotovljeno jebilo delovanje Službe za GNSS na Geodetskem inštitutu Slovenije, ki operativno nadzira delovanje omrežja in posreduje podatke končnim uporabnikom ter v omrežje mobilne telefonije. Izvajal se je analitični del delovanja obeh GNSS omrežij. Izvajala so se redna vzdrževalna in servisna dela geodetskih merskih instrumentov ter opreme. Izvedena so bila geodetska terenska dela za potrebe kontrole delovanja državnega omrežja SIGNAL, sanacije nivelmanske mreže, meritve za namen izboljšave katastra nepremičnin ter gravimetrične izmere, meritve za potrebe geodinamike in vpetje geoida. Izvajal se je pregled višinskih (reperjev) in trigonometričnih točk nižjih redov. Izvedena je bila terenska kontrola izdelkov cikličnega aerofotografiranja (CAS), cikličnega laserskega skeniranja (CLSS) in terenska kontrola zajema topografskih podatkov (DTM). Nadaljevalo se je izvajanje naloge iz Ciljnega raziskovalnega programa »Care4SIGNAL- Ocena tveganja motenj signalov GNSS v slovenskem državnem omrežju stalnih postaj SIGNAL«, zaključila se je naloga »Razvoj državnega višinskega transformacijskega modela med SVS2000/Trst in SVS2010/Koper«. Nadaljevalo se je izvajanje aplikativnega raziskovalnega projekta »Geodetska znamenja kot materialni pričevalci razvoja geodetskih mrež na Slovenskem«.

Izdelane so bile aerofotografije za osrednji del Republike Slovenije, aerotriangulacija, digitalni model reliefa in barvni ortofoto. Izvajala se je kontrola kakovosti izdelkov cikličnega aerofotografiranja Republike Slovenije ter cikličnega laserskega skeniranja Republike Slovenije. Izvedeno je bilo vzdrževanje topografskih podatkov DTM. Po lanski vzpostavitvi se je začel vzdrževati sloj pokritosti tal. Obnovljenih je bilo 10 listov državne/vojaške topografske karte merila 1 : 50 000. Pripravljeni so bili kartografski podatki in podatki o administrativnih mejah za zbirke EuroGeographicsa. Izvajala so se dela v Komisiji za standardizacijo zemljepisnih imen in na področju kvalitete podatkov o zemljepisnih imenih. Zaključili sta se nalogi iz Ciljnega raziskovalnega programa »Standardizacija hidronimov v registru zemljepisnih imen« in »Razvoj procesnega modela za podporo vzdrževanja topografskih zbirk podatkov s prostovoljnimi geografskimi informacijami«. Določeni so bili novi načini vzdrževanja topografskih podatkov, izveden produkcijski test avtomatskega zajema 2,5 D in 3 D modelov stavb, izvedeni so bili tudi drugi koraki k visokokakovostni 3D topografiji. Izvajale so se posebne naloge za Ministrstvo za obrambo na področju kartografije in topografije. Izvajala so se vzdrževalna dela državne meje z Italijo, Avstrijo in Madžarsko. Izvedene so bile naloge, ki so jih določile mešane meddržavne komisije za državne meje. Zbirali so se podatki in pripravljala geodetska osnova za demarkacijo meje z Republiko Hrvaško.

**Na področju evidentiranja nepremičnin** so Urad za nepremičnine in območne geodetske uprave izvajale redne postopke vodenja in vzdrževanja podatkov nepremičninskih evidenc ter aktivnosti za izboljšanje kakovosti podatkov.

Na področju informacijske podpore delovanju katastra nepremičnin, registra prostorskih enot in zbirnega katastra gospodarske javne infrastrukture je bilo z rednim vzdrževanje in strokovno podporo zagotovljeno tekoče poslovanje (vodenje in vzdrževanje) na področju nepremičninskih evidenc.

Na področju zagotavljanja ITK, geodetske in splošne infrastrukture so bile vsebinsko in postopkovno nadgrajene, dopolnjene ali medsebojno integrirane programske rešitve za področje vodenja in urejanja nepremičninskih evidenc (kataster nepremičnin, RPE, register naslovov, zbirni kataster gospodarske javne infrastrukture), ki zagotavljajo delovanje programskih rešitev v skladu s potrebami tekočega poslovanja in uporabniških izkušenj.

V sklopu izboljšave kakovosti podatkov nepremičninskih evidenc so bili pričeti postopki za izvajanje lokacijskih izboljšav (določitev kriterijev za izvedbo – prioritete, način pridobitve podatkov, zbiranje predlogov). Začeta je bila tudi že izvedba lokacijske izboljšave na 25 območjih v različnih katastrskih občinah. Zaključek izvedbe in uveljavitev sprememb podatkov v evidenci je predvideno v letu 2025.

V sklopu priprave na izvedbo novih izmer so bili izdelani kriteriji za izvedbo novih izmer, identifikacija območij in zbiranje predlogov. Objavljen je bil prvi razpis za izvedbo na območju k. o. Boračeva, ki bo zaključen v letu 2025, ko se bo nadaljevalo z izvedbo novih izmer še na drugih območjih.

Izvedenih je bilo več različnih nalog kontrole, uskladitve in izboljšanja kakovosti evidentiranih podatkov (odprava napak v neskladjih med evidentiranimi podatki, povezave delov stavb s hišnimi številkami, ureditev podatkov registra prostorskih enot, priprava metodologije za pregled in uporabo mejnikov na mejah katastrskih občin za proces lokacijske izboljšave), za cca ⅓ države (1117 listov TTN) je bila izvedena avtomatska klasifikacija neevidentiranih stavb oziroma spremenjenih stavb. Izvajale so se aktivnosti na nalogah iz sklopa Ciljni raziskovalni program 2023: »Avtomatski zajem 3D stavb iz gostega oblaka točk za potrebe katastra nepremičnin in GeoBIM«. Izvajal se je sistemski pregled podatkov območij bonitete zemljišč, v okviru katerega so bili preverjeni posebni vplivi – predvsem skalovitost in poplavnost na širšem območju Krasa, Suhe krajine, Bele krajine, Cerkniškega jezera in Ljubljanskega barja.

Na področju vodenja in vzdrževanja zbirnega katastra gospodarske javne infrastrukture je bilo zagotovljeno tekoče poslovanje, ki je vključevalo evidentiranje objektov gospodarske infrastrukture v zbirni kataster gospodarske javne infrastrukture in vpis omrežnih priključnih točk (OPT). Skupaj je bilo v letu 2024 prejetih 1540 elaboratov za vpis objektov gospodarske infrastrukture in 93 elaboratov za vpis omrežnih priključnih točk (OPT).

Ena ključnih nalog Geodetske uprave RS na področju evidentiranja nepremičnin je vodenje upravnih postopkov na zahtevo strank, na osnovi katerih se spreminjajo podatki v katastru nepremičnin. V preglednici so podatki za leto 2024 po posameznih mesecih:

|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
|  | Jan | Feb | Mar | Apr | Maj | Jun | Jul | Avg | Sep | Okt | Nov | Dec | skupaj |
| Št. rešenih zahtev | 5.759 | 6.044 | 5.983 | 6.151 | 6.009 | 5.027 | 5.756 | 5.613 | 5.773 | 6.518 | 6.654 | 5.818 | **71.105** |
| Št. prejetih zahtev | 5.809 | 5.394 | 6.218  | 6.245 | 5.927 | 4.874 | 5.511 | 5.226 | 6.381 | 6.633 | 6.649 | 6.188 | **71.055** |
| Izdana potrdila  | 1.668 | 1.033 | 971 | 766 | 829 | 579 | 756 | 745 | 879 | 863 | 784 | 572 | **10.455** |

**Na področju množičnega vrednotenja nepremičnin** je Urad za množično vrednotenje nepremičnin izvajal naloge vzdrževanja sistema in pripisa posplošenih vrednosti nepremičnin.

Zakon o začasnih ukrepih za omilitev in odpravo posledic COVID-19 (Uradni list RS,
št. 152/20, 175/20 – ZIUOPDVE, 82/21 – ZNB-C, 112/21 – ZNUPZ, 167/21 – odl. US,
206/21 – ZDUPŠOP in 18/23 – ZDU-1O; v nadaljnjem besedilu: ZZUOOP) je zamaknil roke za izvedbo nekaterih nalog množičnega vrednotenja nepremičnin na dan, ki bo določen z novo uredbo o določitvi modelov vrednotenja, kot to določa 20. člen Zakona o množičnem vrednotenju nepremičnin (Uradni list RS, št. 77/17, 33/19, 66/19in 54/23 – odl. US in 100/24); v nadaljnjem besedilu: ZMVN-1).

Kljub zamiku rokov na podlagi ZZUOOP je Geodetska uprava RS kot organ vrednotenja zavezana izvajati vse naloge, ki so ji dodeljene na podlagi ZMVN-1. ZZUOOP namreč le zamika javno izkazovanje podatkov v evidenci vrednotenja in uveljavljanje posebnih okoliščin, v ostalem delu pa se določb ZMVN-1 ne dotika. To pomeni, da mora Geodetska uprava RS spremljati dogajanje na trgu nepremičnin, izdelati ustrezne analize le-tega in v primeru, da ugotovi, da modeli ne izpolnjujejo več meril, določenih v ZMVN-1, le-te prilagoditi novemu stanju na trgu nepremičnin. Zakonsko določen rok za preverjanje modelov vrednotenja je 2 leti (10. člen
ZMVN-1).

V letu 2024 se je zato nadaljevalo z izvajanjem zakonsko predpisanih postopkov za določitev modelov vrednotenja. Pripravljen je bil osnutek predloga modelov vrednotenja na datum vrednotenja 1. 1. 2024. Izvedena je bila seznanitev strokovne javnosti in posvetovanja s strokovnimi združenji s področja ocenjevanja vrednosti, visokošolskimi izobraževalnimi ustanovami, ki kot del izobraževalnih pokrivajo ocenjevanje vrednosti nepremičnin, ter ostalo strokovno javnostjo. Osnutek predloga modelov vrednotenja je bil usklajen z občinami. Jeseni 2024 je bil izveden poskusni izračun vrednosti in javna razgrnitev predloga modelov vrednotenja. Prevzete so bile pripombe lastnikov nepremičnin na predlog modelov vrednotenja. Začet je bil postopek preučevanja pripomb v skladu s predpisanimi merili množičnega vrednotenja. Utemeljene pripombe bodo upoštevane pri pripravi končnega predloga modelov vrednotenja.

V okviru zagotovljenih proračunskih sredstev se je sistem množičnega vrednotenja nepremičnin vzdrževal in prilagajal za uspešno in učinkovito podporo izvajanja zakonsko predpisanih postopkov in nalog s poudarkom na postopku določanja modelov vrednotenja.

Pregledane in obdelane so bile kupoprodaje nepremičnin in najemni posli za poslovne nepremičnine za namene modeliranja in za pripravo rednih poročil o trgu nepremičnin v Republiki Sloveniji. Podrobnejše stanje dogajanja na trgu nepremičnin je bilo empirično prikazano v letnem poročilu za leto 2023 in polletnem poročilu za leto 2024.

**Na področju informacijske tehnologije in izdajanja podatkov** je Geodetska uprava RS zagotavljala javnim in strokovnim uporabnikom, podjetjem, državni upravi ter širši javni upravi neprekinjen dostop do geodetskih podatkov preko elektronskih poti skozi storitve v sistemu distribucije in klasično na okencih na vseh lokacijah Geodetske uprave RS. Izvajale so se aktivnosti informiranja in obveščanja uporabnikov ter širše javnosti o podatkih in storitvah, nudena je bila strokovna pomoč uporabnikom storitev ter svetovanje pri uporabi podatkov. Nadaljevalo se je s postopno digitalizacijo arhivskih gradiv – aeroposnetkov. Izdelan je bil testni 3D vpogledovalnik, ki omogoča vpogled v podatke oblaka točk, pridobljenega z laserskim skeniranjem.

V okviru sodelovanja z Ministrstvom za digitalno preobrazbo so se zagotavljali osnovni infrastrukturni pogoji za delovanje informacijskih sistemov, kontinuirano se je nudila pomoč uporabnikom informacijske infrastrukture za zagotavljanje nemotenega izvajanja delovnih procesov.

Opravljene so bile tudi aktivnosti na področju koordinacije in sodelovanja pri razvojnih projektih. V okviru Ciljnih razvojnih programov (CRP) se je nadaljeval projekt »Razvoj usmeritev za izboljšanje semantične medopravilnosti na področju upravljanja prostorskih zbirk podatkov in geoinformatike v Sloveniji«.

Geodetska uprava RS je opravljala delo nacionalne točke za stike, kot jo določa ZIPI v skladu z zahtevami direktive INSPIRE. Poleg tega je skrbela za nemoteno delovanje INSPIRE infrastrukture (metapodatkovnega sistema, geoportala, spletnih servisov) ter za poročanje Evropski komisiji. Zagotovljeno je bilo spremljanje iniciativ in usmeritev na področju infrastrukture prostorskih informacij ter udeležbe na usklajevalnih sestankih na ravni EU.

Geodetska uprava RS je poleg vloge nosilca programa SLO4D opravljala tudi vodstvene funkcije – na področju informatike je to vodenje »Skupine za geoinformatiko«, ki je zadolžena za horizontalno povezovanje informacijskih sistemov sodelujočih organov ter koordinacijo in svetovanje pri informatizaciji procesov na organih samih.

**Na področju priprave predpisov** je Geodetska uprava RS v letu 2024 z MNVP aktivno sodelovala pri oblikovanju vsebine Zakona o spremembah in dopolnitvah Zakona o arhitekturni in inženirski dejavnosti (Uradni list RS, št. 85/24), pripravljala gradiva v zvezi z načrtovanimi spremembami/dopolnitvami Zakona o katastru nepremičnin (Uradni list RS, št. 54/21 in
85/24 – ZAID-A) ter se vključevala v obravnavo gradiv v medresorskem usklajevanju predlogov predpisov iz pristojnosti drugih organov.

**2. IZVEDBA PROGRAMA DELA GEODETSKEGA INŠTITUTA SLOVENIJE ZA LETO 2024**

Program dela državne geodetske službe za leto 2024, katerega sestavni del je Program dela Geodetskega inštituta Slovenije, je Vlada Republike Slovenije sprejela s sklepom 35301-1/2024/7 dne 4. 4. 2024.

Geodetski inštitut Slovenije (v nadaljnjem besedilu: GI) je izpolnil vse sprejete pogodbene obveznosti in je posloval v okviru Programa del GI za leto 2024, ki ga je potrdil Svet inštituta GI na 87. redni seji dne 27. 2. 2024. Za del nalog javne službe je bila izvedba nalog zaradi poznega sprejema Programa del GI za leto 2024 in posledično kasnejšega podpisa pogodb terminsko zamaknjena in se nadaljuje v letu 2025.

GI je v letu 2024 ustvaril skupaj 4.159.015 EUR (neto) celotnih prihodkov in
3.811.415 EUR (neto) celotnih odhodkov. Prihodki so bili za 804.015 EUR (24 %) in odhodki za 456.415 EUR (14 %) višji od prvotno planiranih.

Dejansko realizirane naloge javne službe in po pooblastilu so skupaj vrednostno znašale 2.859.232 EUR neto in sicer 2.577.025 EUR naloge javne službe in 282.207 EUR naloge po javnem pooblastilu.

Realizirani obseg del po Programu dela GI v okviru Programa dela državne geodetske službe za leto 2024 tako znaša 69 % celotnega obsega prihodkov GI za leto 2024. Ostala sredstva je GI pridobil na razpisih, financiranih iz skladov evropske skupnosti (11 % celotnega obsega) ter po postopkih oddaje javnih naročil s kandidiranjem na javnih razpisih oziroma od različnih gospodarskih subjektov (20 % celotnega obsega).

Prihodki za leto 2024, brez nalog po Programu dela državne geodetske službe za leto 2024, znašajo 1.299.783 EUR neto, od tega za naloge, financirane iz skladov evropske skupnosti 444.909 EUR ter po postopkih oddaje javnih naročil s kandidiranjem na javnih razpisih oziroma od različnih gospodarskih subjektov 854.874 EUR.

**3.** **REALIZACIJA FINANČNIH SREDSTEV**

Realizacija finančnih sredstev po posameznih proračunskih postavkah je prikazana v PRILOGI 4.

**PRILOGE:**

* **PRILOGA 1**: Poročilo o izvedbi Programa dela državne geodetske službe in Geodetskega inštituta Slovenije za leto 2024
* **PRILOGA 2**: Poročilo o izvedbi Programa dela Geodetskega inštituta Slovenije za leto 2024 – naloge drugih resorje
* **PRILOGA 3:** Realizacija nalog Geodetskega inštituta Slovenije na projektu Zeleni slovenski lokacijski okvir
* **PRILOGA 4**: Realizacija finančnih sredstev na nivoju proračunskih postavk

**PRILOGA 1**

**POROČILO O IZVEDBI PROGRAMA DRŽAVNE GEODETSKE SLUŽBE IN GEODETSKEGA INŠTITUTA SLOVENIJE ZA LETO 2024**

|  |  |
| --- | --- |
|  | **IZBOLJŠANJE KAKOVOSTI PODATKOV** |
| **1** | **Izboljšava kakovosti podatkov nepremičninskih evidenc**  |
| 1.1 | Izvedba lokacijske izboljšave za izboljšanje položajne točnosti vpisanih koordinat parcel in tlorisov stavb  |
| Realizacija | V okviru te naloge so bile v letu 2024 izvedene naslednje aktivnosti:* določitev načina preveritve predloga z vidika primernosti za uvrstitev na seznam za lokacijsko izboljšavo,
* določitev kriterijev za oblikovanje vrstnega reda izvedbe,
* določitev kriterijev za izvedbo terenske izmere z zunanjimi izvajalci (geodetskimi podjetji),
* zbiranje predlogov,
* izvedba javnega razpisa in začetek izvedbe na 25 različnih območjih (po katastrskih občinah).

Pogodbe št.: 2562-24-000102, 2562-24-000103, 2562-24-000104, 2562-24-000105 in 2562-24-000106 |
| 1.2. | Izvedba ureditve meje in preureditve parcel v postopku nove izmere za izboljšanje položajne točnosti koordinat parcel in tlorisov stavb |
| Realizacija | V okviru te naloge so bile v letu 2024 izvedene naslednje aktivnosti:* določitev načina preveritve predloga z vidika primernosti za uvrstite na seznam,
* zbiranje in usklajevanje potreb uporabnikov ter identifikacija območij, kjer položajna točnost katastra nepremičnin ni ustrezna,
* izvedba javnega razpisa in začetek izvedbe prve nove izmere v delu k.o. 198 Boračeva.

Pogodba št.: 2562-24-000113 |
| 1.3. | Evidentiranje mejnih točk na mejah katastrskih občin |
| Realizacija | V okviru te naloge je bila letu 2024 začeta naloga izdelave metodologije za vzpostavitev sistema evidentiranja mejnikov (točk) na meji katastrskih občin. V prvem delu je bil izdelan konceptualni model evidence in opredeljeni minimalni atributi za vpis v evidenco.Pogodba št.: 2562-24-000033 |
| Naloga GI | V okviru te naloge je Geodetski inštitut Slovenije (v nadaljnjem besedilu: GI) sodeloval pri izvedbi strokovno-tehnične podpore pri izdelavi predloga metodologije – analiza in popis stanja, pregled posebnih okoliščin pomembnih za geodetsko uporabo podatkov in določitev minimalnih atributov za vpis v evidenco.Pogodba št.: 2562-24-000033 |
| 1.4. | Izvedba podpore izvajanju postopkov vodenja in vzdrževanja podatkov nepremičninskih evidenc po ZKN |
| Realizacija | V okviru te naloge je bilo v letu 2024 izvedenih več različnih aktivnosti, ki vsaka zase in skupaj zagotavljajo večjo kakovost podatkov nepremičninskih evidenc:* odprava napak ali neskladij med podatki (na podlagi predlogov strank ali po uradni dolžnosti),
* izdelava elaboratov za vpis stavb v kataster nepremičnin,
* dopolnitev podatkov – povezava delov stavb s hišnimi številkami ter dnevnih prepisov podatkov o hišnih številkah v kataster nepremičnin,
* uskladitev grafičnega zarisa mej občin in drugih podrednih prostorskih enot iz RPE z mejami parcel iz katastra nepremičnin,
* izvedba analize arhivskih podatkov RPE,
* izdelava pravil in izvedba migracije podatkov oziroma dokumentov RPE v novo informacijsko rešitev,
* izdelava analize podatkov in postopkov ter sprejetje ukrepov za usklajeno izvajanje in koordinirano vodenje postopkov evidentiranja nepremičnin.

Pogodbe št.: 2562-23-000029, 2562-23-000030, 2562-23-000033, 2562-24-000016, 2562-24-000032 in 2562-24-000033 |
| Naloga GI | V okviru te naloge je GI sodeloval pri izvedbi naslednjih aktivnosti:* strokovno-tehnična podpora dopolnitve podatkov katastra nepremičnin (povezava delov stavb s hišnimi številkami, uskladitev grafičnega zarisa mej občin in drugih podrednih prostorskih enot iz RPE z mejami parcel iz katastra nepremičnin),
* izvedba dnevnih prepisov podatkov o hišnih številkah v kataster nepremičnin,
* strokovno-tehnična podpora pri izvedbi analize arhivskih podatkov RPE,
* strokovno-tehnična podpora izdelave pravil za migracijo in izvedba migracije podatkov oziroma dokumentov RPE v novo informacijsko rešitev.

Pogodbe št.: 2562-23-000029, 2562-23-000030, 2562-24-000032 in 2562-24-000033 |
| 1.5. | Zajem podatkov o novih in spremenjenih stavbah na območjih izvedenega cikličnega aerofotografiranja |
| Realizacija | V okviru te naloge je bila v letu 2024 izvedena identifikacija podatkov o novo zgrajenih in spremenjenih stavbah iz prevzetih podatkov katastra nepremičnin za del območja Slovenije (zahodni del države), za katerega je izvedeno ciklično aerofotografiranje (1117 listov DOF). Na podlagi identificiranih sprememb so se izvajali postopki izbrisa stavb iz katastra nepremičnin in posredovanje pozivov lastnikom za vpis novih/spremenjenih stavb. Pogodba št.: 2562-24-000032 |
| Naloga GI | GI je izvedel identifikacijo podatkov o novo zgrajenih in spremenjenih stavbah iz prevzetih podatkov katastra nepremičnin za del območja Republike Slovenije (zahodni del države), za katerega je izvedeno ciklično aerofotografiranje (1117 listov DOF).Pogodba št.: 2562-24-000032 |
| 1.6. | Izvedba sistematične izboljšave grafičnega sloja bonitete zemljišč |
| Realizacija | V letu 2024 je bil na širšem območju Krasa, Bele krajine, Suhe Krajine, Cerkniškega jezera in Ljubljanskega barja izveden pregled območij s poudarkom na ugotavljanju posebnih vplivov – skalovitost in poplavnost. Na osnovi ugotovljenih podatkov terenskega pregleda so bile izvedene spremembe območij bonitet in vrednosti bonitetnih točk na obravnavanih območjih v katastru nepremičnin. Posledično so bile določene/preračunane tudi vrednosti bonitetnih točk na parcelah na obravnavanih območjih. Lastniki parcel, ki se jim je spremenila višina bonitetnih točk, so prejeli obvestilo o spremembi.Pogodba št.: 2562-23-000087 |
| 1.7. | Raziskovalna naloga (CRP 2023) |
| Realizacija | V okviru te naloge se je v letu 2024 izvajala raziskovalna naloga »Avtomatski zajem 3D stavb iz gostega oblaka točk za potrebe katastra nepremičnin in GeoBIM«. Izveden je bil prvi del – konceptualni model avtomatskega zajema 3D stavb za potrebe katastra nepremičnin in prvi predlog metodologije zajema. Naloga bo zaključena v letu 2025.Pogodba št.: 2562-23-000074 |
| 1.8. | Dopolnitve in nadgradnje programskih rešitev |
| Realizacija | V okviru te naloge so bile v letu 2024 vsebinsko in postopkovno nadgrajene, dopolnjene ali medsebojno integrirane programske rešitve za področje vodenja in urejanja nepremičninskih evidenc (kataster nepremičnin, RPE, register naslovov, zbirni kataster gospodarske javne infrastrukture).Pogodbe št.: 2552-22-000069, 2552-22-000072, 2552-22-000102, 2562-24-000075, 2562-24-000076 in 2562-24-000077 |
| 1.9. | Državni geodetski referenčni sistem |
| Realizacija | V okviru te naloge so bile v letu 2024 izvedene naslednje aktivnosti:* izvedba analitičnega dela delovanja obeh GNSS omrežij za potrebe zagotavljanja kakovostne geodetske reference,
* izvedba ciljnega raziskovalnega projekta V2-2294 »Razvoj državnega višinskega transformacijskega modela med SVS2000/Trst in SVS2010/Koper«,
* izvedba projekta V2-2342 »Care4SIGNAL- Ocena tveganja motenj signalov GNSS v slovenskem državnem omrežju stalnih postaj SIGNAL«.

Pogodbe št.: 2562-23-000078, 2552-22-000088 in 2562-23-000085 |
| 1.10. | Operativna izvedba meritev |
| Realizacija | V okviru te naloge so bile v letu 2024 izvedene naslednje aktivnosti:* sanacija nivelmanskih poligonov nižjih redov v dolžini 60 km,
* gravimetrične meritve (77 točk), kontrolne meritve za CAS (93 točk) in DTM (87 listov), kontrolne meritve za potrebe nadzora delovanja GNSS omrežij (230 dvojnih meritev), meritve na geodinamični-GNSS mreži (9 točk),
* meritve za vpetje geoida in druge meritve za potrebe uvedbe 4D državnega koordinatnega sistema in njegovega rednega vzdrževanja (36 TT nižjega reda, 590 reperjev, 690 točk za CLSS),
* izvedba pripravljalnih del in meritev na območjih, kjer so na osnovi analiz ugotovljene potrebe po dodatnih meritvah za namen izboljšave geodetske osnove (7,6 km tehničnih poligonov) in izboljšave katastra nepremičnin, predvsem na južni meji (24 km).

Nalogo operativna izvedba meritev so izvedli uslužbenci Urada za geodezijo Geodetske uprave RS.Pogodba št.: / |
| 1.11. | Topografski podatki |
| Realizacija | V okviru te naloge so bile v letu 2024 izvedene naslednje aktivnosti:* obnova topografskih podatkov za manjše območje Republike Slovenije,
* zaključek ciljnega raziskovalnega projekta V2-2293 »Razvoj procesnega modela za podporo vzdrževanja topografskih zbirk podatkov s prostovoljnimi geografskimi informacijami«,
* obnova podatkov o pokritosti v DTM za zahodno tretjino Republike Slovenije.

Pogodbe št.: 2552-22-000087, 2562-24-000055 in 2562-24-000083 |
| Naloga GI | V okviru te naloge je GI sodeloval pri izvedbi naslednjih aktivnosti:* kontrola obnovljenih topografskih podatkov za manjše območje Republike Slovenije,
* izvedba obnove podatkov o pokritosti v DTM za zahodno tretjino Slovenije,
* sodelovanje pri zaključku ciljnega raziskovalnega projekta V2-2293 »Razvoj procesnega modela za podporo vzdrževanja topografskih zbirk podatkov s prostovoljnimi geografskimi informacijami«.

Pogodbe št.: 2552-22-000087, 2562-24-000055 in 2562-24-000067 |
| 1.12. | Zemljepisna imena |
| Realizacija | V okviru te naloge so bile v letu 2024 izvedene naslednje aktivnosti:* odprava vsebinskih napak v Registru zemljepisnih imen,
* zaključek ciljnega raziskovalnega projekta V6-2108 »Standardizacija hidronimov v Registru zemljepisnih imen«.

Pogodbi št.: 2552-21-000085 in 2562-24-000024 |
| Naloga GI | V okviru te naloge je GI sodeloval pri izvedbi strokovno-tehničnih nalog pri odpravi vsebinskih napak v registru zemljepisnih imen. Pogodba št.: 2562-24-000024 |
| 1.13. | Podatki daljinskega zaznavanja |
| Realizacija | V okviru te naloge so bile v letu 2024 izvedene naslednje aktivnosti:* v okviru nadaljevanja izvajanja triletne pogodbe (2023-2024-2025) za izvedbo cikličnega aerofotografiranja Republike Slovenije se je zagotovilo aerofotografiranje in obnovitev digitalnega modela reliefa (DMR1) ter izdelava ortofota za tretjino območja Republike Slovenije (osrednji del),
* zajem laserskega skeniranja Republike Slovenije se je izvajal v okviru projektov NOO, podatki, ki so bili oddani v okviru te naloge, so bili kontrolirani – potrjena je bila skladnost s pogodbenimi določili in preverjena njihova kakovost,
* izvajanje nalog posebnega laserskega skeniranja Slovenije za potrebe drugih resorjev po predhodnem dogovoru z njimi – izveden je bil zajem podatkov na 4 območjih.

Pogodbe št.: 2552-23-000015, 2552-23-000012 in 2562-24-000048 |
| Naloga GI | V okviru te naloge je GI sodeloval pri izvedbi naslednjih aktivnosti:* izvedba kontrole kakovosti izdelkov cikličnega laserskega skeniranja Republike Slovenije (izdelkov, ki so bili oddani v letu 2024),
* izvedba kontrole kakovosti izdelkov cikličnega aerofotografiranja Slovenije (izdelkov, ki so bili oddani v letu 2024),
* izvedba kontrole kakovosti posebnega laserskega skeniranja.

Pogodbe št.: 2562-24-000043, 2562-24-000044 in 2562-24-000059 |
| 1.14. | Državne in vojaške karte |
| Realizacija | V okviru te naloge so bile v letu 2024 izvedene naslednje aktivnosti:* vzdrževanje DTK/VTK50 po načelih redakcijskega načrta, ki vključuje obnovo 10 listov karte z uporabo podatkov laserskega skeniranja za obnovo cestnega omrežja (ceste, kolovozi, poti),
* tisk v letu 2024 obnovljenih listov VTK 50,
* priprava podatkov za evropski zbirki podatkov EuroBoundaryMap in EuroRegionalMap,
* kontrola podatkov EuroGlobalMap.

Naloge vzdrževanja DTK/VTK50 je sofinanciralo Ministrstvo za obrambo.Pogodbi št.: 2562-24-000057 in 2562-24-000058 |
| Naloga GI | V okviru te naloge je GI sodeloval pri izvedbi naslednjih aktivnosti:* naloge vzdrževanja DTK/VTK 50 po načelih redakcijskega načrta za 10 listov karte z uporabo podatkov laserskega skeniranja za obnovo cestnega omrežja (ceste, kolovozi, poti),
* tisk v letu 2024 obnovljenih listov VTK 50,
* tehnična priprava podatkov za evropski zbirki podatkov EuroBoundaryMap in EuroRegionalMap, ki se redno letno obnavljata,
* kontrola podatkov EuroGlobalMap

Pogodbi št.: 2562-24-000057 in 2562-24-000058 |
| 1.15. | Dela na meji z Republiko Hrvaško |
| Realizacija | V okviru te naloge so bile v letu 2024 izvedene naslednje aktivnosti:* zbiranje podatkov ter priprava geodetske osnove za demarkacijo meje z Republiko Hrvaško,
* pomoč pri pripravi arhivskih podatkov in delu na terenu,
* skeniranje starih načrtov in podobno.

Dela v okviru te naloge so izvedli uslužbenci Geodetske uprave RS.Pogodba št.: / |
| 1.16. | Modeli vrednotenja nepremičnin |
| Realizacija | V okviru te naloge so bile v letu 2024 izvedene naslednje aktivnosti:* preverjanje podatkov o cenah in najemninah, kjer je bila posebna pozornost namenjena podatkom o nepremičninah, ki so predmet pravnega posla (pregledanih več kot 25.500 poslov),
* izvedba prek 7.000 terenskih ogledov (predvsem stanovanjske hiše in poslovne nepremičnine – lokali),
* zaradi prejetih sporočil o prek 900 ugotovljenih neskladij med evidentiranimi podatki in stanjem v naravi Uradu za nepremičnine so bili sproženi postopki za izboljšanje podatkov (pozivi),
* priprava osnutka modelov vrednotenja (datum vrednosti 1. 1. 2024),
* usklajevanje modelov vrednotenja s strokovno javnostjo in občinami,
* javna razgrnitev modelov vrednotenja,
* izvedba poskusnega izračuna vrednosti.

Dela v okviru te naloge so izvedli uslužbenci Geodetske uprave RS, aktivnosti, povezane z nadgradnjami in prilagoditvami informacijskih rešitev, pa so bile izvedene v okviru projekta SLO4D v NOO.Pogodbe št.: 2562-23-000061, 2562-24-000039 in 2562-24-000045 |

|  |  |
| --- | --- |
|  | **GEODEZIJA IN TOPOGRAFSKI SISTEMI** |
| **2** | **Državni geodetski referenčni sistem** |
|  | Področje državnega geodetskega referenčnega sistema obsega redne dejavnosti, s katerimi Geodetska uprava RS zagotavlja geodetske strokovne in tehnične okvire za umeščanje prostorskih podatkov v prostor. Zagotavlja se realiziran kakovostni državni koordinatni sistem prek stalno delujočih GNSS postaj in državnih geodetskih točk, kar omogoča natančno določitev položaja objekta/pojava v prostoru. Območje Republike Slovenije se povezuje v evropski koordinatni referenčni sistem. Izvaja se redno vzdrževanje horizontalne in vertikalne komponente državnega koordinatnega sistema. |
| **2.1** | **Državna geodetska infrastruktura** |
| Realizacija  | Zagotovljeno je bilo redno delovanje državnega GNSS omrežja SIGNAL in mreže 0. reda: vzdrževanje strojne in programske opreme na postajah teh omrežij in v centru Službe za GNSS, nujne nadgradnje programske (Trimble-Pivot in Alberding-GNSS SW) ter strojne opreme, nadgradnja GNSS postaje (BODO), plačilo telekomunikacij in obratovalnih stroškov. Zagotovljeno je bilo delovanje Službe za GNSS, ki zagotavlja operativno delovanje GNSS omrežja SIGNAL in mreže 0. reda. Naloge obsegajo tehnično vzdrževanje postaj, vzdrževanje strojne in programske opreme omrežij, administracijo omrežij, operativno delovanje omrežij z izvajanjem podatkovno-distribucijskih nalog in tehnično podporo uporabnikom. Izvedena je bila prilagoditev/nadgradnja in redno vzdrževanje aplikacije za vodenje centralne evidence geodetskih točk. Zagotovljeno je bilo redno vzdrževanje, nadgradnje in popravilo opreme ter geodetskih inštrumentov za izvajanje terenskih meritev. Nadaljevalo se je izvajanje aplikativnega raziskovalnega projekta ARP-L2-50090 »Geodetska znamenja kot materialni pričevalci razvoja geodetskih mrež na Slovenskem« in na podlagi rezultatov že izvedenega CRP se je izvajal vpis v register kulturne dediščine za izbrana geodetska znamenja. Pogodbe št.: 2562-23-000066 2552-23-000028 2562-23-000082, 2562-23-000089, 2562-24-000008, 2562-24-000018, 2562-24-000019, 2562-24-000051, 2562-24-000061, 2562-24-000062 in 2562-24-000060 |
| Naloga GI | Služba za GNSS: Storitve omrežja stalnih postaj GNSS |
| Realizacija | V okviru naloge »Storitve omrežja stalnih postaj GNSS« so bile izvedene naloge, ki opredeljujejo aktivnosti Službe za GNSS. Redne operativne in izvedbene naloge so vsebovane v dveh sklopih:* sklop 1: Operativno delovanje omrežja SIGNAL
* sklop 2: Operativno delovanje mreže 0. reda.

Vsak sklop so sestavljale posamezne naloge. Izvajala so se redna mesečna poročanja, katerih namen je redno obveščanje naročnika o delovanju omrežja in izvedenih aktivnostih na omrežju. Mesečna poročila vsebujejo mesečne preglede dogodkov v zvezi z omrežjem SIGNAL in mreže 0. reda, vključno z zapisniki redne kontrole delovanja omrežja. Končno letno poročilo vsebuje podrobni opis vseh faz dela in opravljenih nalog.Pogodbi št.: 2552-23-000028 in 2562-24-000060 |
| **2.2** | **Usposabljanje, izobraževanje in zaščita uslužbencev Geodetske uprave RS** |
| Realizacija  | V okviru te naloge so bile v letu 2024 izvedene naslednje aktivnosti:* izvedba izobraževanj in usposabljanj,
* nabava strokovne literature, programske opreme in drobnega materiala,
* udeležba na strokovnih konferencah,
* nabava zaščitne in terenske opreme,
* izvedba drugih strokovno-tehničnih nalog z namenom vzdrževanja državnega referenčnega sistema.

Naročilnice št.: N2552-24-0008, N2552-24-0009, N2552-24-0071, N2552-24-0038, N2552-24-0237 in N2552-24-0043 |
| **3** | **Državni topografski sistem** |
|  | Državni topografski sistem zagotavlja položajne in opisne podatke o zemeljskem površju in objektih ter državne karte za ozemlje Republike Slovenije. Državni topografski sistem sestavljajo: topografski podatki (podatki o reliefu, hidrografiji, pokritosti tal, zgradbah, prometni infrastrukturi in drugih objektih), zemljepisna imena, podatki daljinskega zaznavanja (aeroposnetki, ortofoto, satelitski posnetki, posnetki lidarskega snemanja in podobno) in državne karte. |
| **3.1** | **Topografski podatki** |
| Realizacija | V okviru te naloge je bilo v letu 2024 izvedeno vzdrževanje in nadgradnje programske opreme za vodenje DTM (delni prehod na odprtokodno rešitev).Pogodba št.: 2562-24-000070 |
| Naloga GI | Strokovna pomoč pri vzdrževanju aplikacije in baze DTM |
| Realizacija | V okviru te naloge je GI sodeloval pri izvedbi strokovne pomoči pri vzdrževanju programske opreme za vodenje DTM.Pogodba št.: 2562-24-000074 |
| **3.2** | **Zemljepisna imena** |
| Realizacija | Komisija za standardizacijo zemljepisnih imen je izvajala naloge, določene s sklepom Vlade Republike Slovenije o ustanovitvi komisije. Prioritetno je izvajala naloge po Zakonu o določanju območij ter o imenovanju in označevanju naselij, ulic in stavb. Pogodba št.: 2552-24-000007 |
| **3.3** | **Podatki daljinskega zaznavanja**  |
| Realizacija  | Podatki daljinskega zaznavanja so bili ustrezno urejeni in pripravljeni za distribucijo.V okviru projektov NOO je bilo izvedeno georeferenciranje skeniranega arhiva aerofotografij. Preverjena je bila ustreznost predlagane metodologije za množično georeferenciranje arhivskih aerofotografij in kakovost slikovnih podatkov, ki so se v okviru te naloge pripravili v letu 2024.Pogodba št.: 2562-24-000056 |
| Naloga GI | Kontrola kakovosti georeferenciranja skeniranega arhiva aerofotografij |
| Realizacija | V okviru projektov NOO je bilo izvedeno georeferenciranje skeniranega arhiva aerofotografij. GI je preveril ustreznost predlagane metodologije za množično georeferenciranje arhivskih aerofotografij in kakovost slikovnih podatkov, ki so se v okviru te naloge pripravili v letu 2024.Pogodba št.: 2562-24-000056 |
| **3.4** | **Posodobitev kartografskih podlag 1:25.000** |
| Realizacija  | Začelo se je z izvajanjem triletnega projekta posodobitve kartografskih podlag merila 1: 25 000 (POSKART II) za območje 68 sistemskih listov, za potrebe akterjev kriznega upravljanja in vodenja na operativni ravni ter nosilcev in upravljavcev kritične infrastrukture. Projekt POSKART II sestavljata razvojno-tehnični in operativno-tehnični del. V letu 2024 je bila za območje izdelave izvedena priprava kartografskih virov in vzpostavljena kartografska osnova. Izvedena je bila vektorizacija reliefnih oblik. Projekt POSKART II financirata Ministrstvo za obrambo in Evropska unija iz sklada za notranjo varnost (EU ISF). Pogodbi št.: 4300-444/2024-1 in 4300-315/2024-1 |
| Naloga GI | Posodobitev kartografskih podlag merila 1 : 25.000 (POSKART II) |
| Realizacija | Izvedena so bila razvojno-tehničnega dela na projektu POSKART II, ki so obsegala pripravo kartografskih virov in vzpostavitev kartografske osnove, koordinacijo in nadzor nad izdelavo kartografskih podlag, zagotavljanje enotnosti postopkov in kartografskega prikaza ter kontrolo kakovosti. Projekt POSKART II financirata Ministrstvo za obrambo in Evropska unija iz sklada za notranjo varnost (EU ISF). Pogodba št.: 4300-315/2024-1 |
| **3.5** | **Posebne naloge na področju kartografije in topografije za potrebe Ministrstva za obrambo** |
| Realizacija  | Izdelanih in natisnjenih je bilo 7 sistemskih listov NATO interoperabilne Vojaške topografske karte 1 : 25 000 (VTK 25). Izvedena je bila vsebinska posodobitev (vzdrževanje) in tisk Vojaške pregledne karte RS 1: 250 000 ter VFR vojaške letalske navigacijske karte RS 1 : 250 000 (VFR 250).Pogodba št.: 4300-266/2024-1 Naročilnici št.: N191131-24-0030 in N191131-24-0035 |
| Naloga GI | Izdelava Vojaške topografske karte RS 1: 25 000 ter vzdrževanje vojaških kart RS merila 1: 250 000  |
| Realizacija | Izdelanih in natisnjenih je bilo 7 sistemskih listov NATO interoperabilne Vojaške topografske karte 1 : 25 000 (VTK 25). Izvedena je bila vsebinska posodobitev (vzdrževanje) in tisk Vojaške pregledne karte RS 1: 250 000 ter VFR vojaške letalske navigacijske karte RS 1 : 250 000 (VFR 250).Pogodba št.: 4300-266/2024-1 Naročilnici št.: N191131-24-0030 in N191131-24-0035 |
| **4** | **Geodetska dela na državni meji** |
| **4.1** | **Vzdrževanje državne meje z Italijo, Avstrijo in Madžarsko** |
|  | Na področju vzdrževanja državne meje so bile izvedene planirane naloge, določene s strani mešanih meddržavnih komisij. Na meji z Avstrijo je bila opravljena 8. periodična kontrola v X. in delu XI. mejnega sektorja (skupaj v dolžini cca 15 km in 350 mejnih znakov). Izvedena druga dela: meritvena in označitvena dela v delu XIII. mejnega sektorja in sicer od mejnega znaka XIII/78 do mejnega znaka XIII/80 in v delu XVIII. mejnega sektorja od mejnega znaka XVIII/51 do mejnega znaka XVIII/55 ter od mejnega znaka XVIII/121 RS do mejnega znaka XVIII/122 Oe.Izvedene so bile dodatne GNSS meritve mejnih znakov v mejnih sektorjih od VIII do XVII za potrebe transformacije koordinat mejnih točk v koordinatni sistem ETRS89.Evidentirana je škoda na mejnih znakih po poplavah v avgustu 2023 na prizadetih območjih v mejnih sektorjih IV, V, VI (breg Mure na slovenski strani) in XVI (breg Drave na slovenski strani).Na meji z Italijo je bila opravljena periodična kontrola (vzdrževalna in meritvena dela) v delu III. mejnega sektorja (9 mejnih znakov) in v delu V. mejnega sektorja (61 mejnih znakov). Dodatno je bilo postavljenih tudi 6 kovinskih drogov ob mejnih znakih.Na meji z Madžarsko je bila opravljena 9. periodična kontrola od mejnega znaka A344 do mejnega znaka A357 in od mejnega znaka A443 do mejnega znaka A548 (cca 15 km, 369 mejnih znakov). Opravljeno je bilo čiščenje vegetacije vzdolž celotne slovensko madžarske državne meje (cca 100 km).Izvedena je bila posodobitev aplikacije EDM in prenos na distribucijo.Pogodbe št.: 2562-24-000020, 2562-24-000047 in 2562-24-000099 |
|  |  |
|  | **EVIDENTIRANJE NEPREMIČNIN**  |
| **5** | **Vodenje in vzdrževanje nepremičninskih evidenc** |
| **5.1** | **Informacijska podpora vodenju nepremičninskih evidenc** |
| Realizacija | V okviru naloge je bilo v letu 2024 zagotovljeno nemoteno delovanje aplikativnih rešitev, ki omogočajo podporo delovanju vseh organizacijskih enot Geodetske uprave RS na vseh lokacijah pri vodenju postopkov ter vzdrževanju podatkov v katastru nepremičnin, RPE in registru naslovov.Poleg sistemskih informacijskih rešitev je bila zagotovljena podpora delovanju in uporabe tudi za vse ostale posamezne specifične programske rešitve (za izdelavo elaboratov, vektorizacijo etažnih načrtov, izvedbo lokacijske izboljšave podatkov, podporo pri izdajanju dokumentov, delovanju sistema pomoči uporabnikom in baze znanja ter sistema kakovosti podatkov katastra nepremičnin), ki so nujno potrebna za delovanje celotnega sistema evidentiranja nepremičnin. V letu 2024 ni bilo nobenih nepričakovanih/neplaniranih prekinitev oziroma nedelovanja aplikativnih rešitev.Pogodbe št.: 2552-21-000024, 2552-22-000069, 2552-22-000070, 2562-23-000090, 2562-23-000094, 2562-24-000006, 2562-24-000012, 2562-24-000015, 2562-24-000075 in 2562-24-000076 |
| **5.2** | **Zagotavljanje IKT, geodetske in splošne infrastrukture**  |
| Realizacija | V okviru te naloge so bile v letu 2024 vsebinsko in postopkovno nadgrajene, dopolnjene ali medsebojno integrirane programske rešitve za področje vodenja in urejanja nepremičninskih evidenc (kataster nepremičnin, RPE, register naslovov, zbirni kataster gospodarske javne infrastrukture).Pogodbe št.:2552-22-000069, 2552-22-000072, 2552-22-000102, 2562-24-000075, 2562-24-000076 in 2562-24-000077 |
| **5.3** | **Izboljšava podatkov nepremičninskih evidenc**  |
| Realizacija | V okviru te naloge je bila letu 2024 začeta naloga izdelave metodologije za vzpostavitev sistema evidentiranja mejnikov (točk) na meji katastrskih občin. V prvem delu je bil izdelan konceptualni model evidence in opredeljeni minimalni atributi za vpis v evidenco.Pogodba št.: 2562-24-000033 |
| Naloga GI | V okviru te naloge je GI sodeloval pri izvedbi strokovno-tehnične podpore pri izdelavi predloga metodologije – analiza in popis stanja, pregled posebnih okoliščin, pomembnih za geodetsko uporabo podatkov, in določitev minimalnih atributov za vpisi v evidenco.Pogodba št.: 2562-24-000033 |
| **6.** | **ZBIRNI KATASTER GOSPODARSKE JAVNE INFRASTRUKTURE** |
| **6.1** | **Informacijska podpora vodenja zbirnega katastra GJI** |
| Realizacija  | V okviru te naloge je bilo v letu 2024 zagotovljeno vzdrževanje aplikativne rešitve za vodenje postopkov in vzdrževanje podatkov v zbirnem katastru GJI in podatkov o omrežnih priključnih točkah (IS ZKGJI), ki je vsebovalo podporo aplikaciji za prevzem vhodnih elaboratov izmere novih ali spremenjenih objektov gospodarske javne infrastrukture in omrežnih priključnih točk ter izvedbo kontrol in sprememb podatkov v evidenci. Dodatno so bile izvedene manjše dopolnitev posameznih modulov oziroma procedur, kot posledica spremenjenih pravil (predpisi ali struktura in zapis podatkov) pri vodenju in vzdrževanju podatkov zbirnega katastra GJI in omrežnih priključnih točk ter s tem povezane ureditve posameznih podatkov.Pogodbešt.: 2552-22-000102, 2562-24-000013 in 2562-24-000077 |

|  |  |
| --- | --- |
| **7** | **MNOŽIČNO VREDNOTENJE NEPREMIČNIN** |
| **7.1** | **Evidenca trga nepremičnin** |
| Realizacija | Vzdrževanje in vodenje informacijskega sistema evidence trga nepremičnin v skladu z ZMVN-1. Označevanje kupoprodajnih poslov s tržnimi cenami in najemnih poslov s tržnimi najemninami v evidenci trga nepremičnin. Priprava rednih poročil o dogajanju na slovenskem trgu nepremičnin in njihovo oblikovanje ter prevod.Pogodbe št.: 2562-23-000062, 2562-24-000081 in 2562-24-001063 |
| **7.2** | **Evidenca vrednotenja** |
| Realizacija | Vodenje in vzdrževanje evidence vrednotenja brez javnega izkazovanja posplošenih vrednosti. Vodenje in vzdrževanje evidence modelov vrednotenja.Pogodbi št.: 2562-23-000061 in 2562-24-000045 |
| **7.3** | **Modeli vrednotenja nepremičnin** |
| Realizacija | Informacijski sistem za analitiko in modeliranje je treba stalno vzdrževati oziroma nadgrajevati, da je omogočeno izvajanje nalog množičnega vrednotenja nepremičnin s poudarkom na zagotavljanju strokovnih osnov za izvajanje različnih empiričnih analiz. Izvedene so bile naslednje naloge:* podatki kupoprodajnih pravnih poslov z nepremičninami, ki so bili v evidenci trga nepremičnin evidentirani v letu 2024, so bili v skladu z metodologijo obdelave podatkov pregledani in kakovostno nadgrajeni (prek 25.000 kupoprodajnih poslov),
* podatki o poslovnih najemninah, ki so bili v evidenci trga nepremičnin evidentirani v letu 2024, so bili v skladu z metodologijo obdelave podatkov pregledani in kakovostno nadgrajeni (prek 7.000 najemnih poslov),
* pridobljeni so bili podatki o posebnih enotah vrednotenja za elektrarne, pristanišča in marine ter bencinske servise (prek 600 poslanih vprašalnikov v skladu z ZUP in ZMVN-1),
* časovno prilagajanje podatkov o cenah in najemninah za potrebe umerjanja modelov za namen priprave osnutka predloga modelov vrednotenja,
* priprava osnutka modelov vrednotenja (datum vrednosti 1. 1. 2024),
* usklajevanje modelov vrednotenja s strokovno javnostjo in občinami,
* javna razgrnitev predloga modelov vrednotenja in izvedba poskusnega izračuna vrednosti,
* vzdrževana in nadgrajena je bila sistemska programska oprema in moduli aplikacijske programske opreme za izvajanje analiz in modeliranje,
* udeležba na konferencah o ocenjevanju vrednosti.

Pogodbe št.: 2562-23-000058, 2562-24-000039 in 2562-24-001063 |
| **7.4** | **Strokovne naloge in podpora projektu poskusnega izračuna in administracija uveljavljanja posebnih okoliščin** |
| Realizacija | Zaključene so bile dejavnosti v povezavi z uporabo umetne inteligence v sistemu množičnega vrednotenja nepremičnin.Izdelana so bila gradiva za izdelavo investicijske dokumentacije za ukrep MVN. Strokovno tehnične naloge je deloma izvajal GI v okviru pogodbe »Strokovno tehnične naloge na področju množičnega vrednotenja nepremičnin«, v okviru katere je bila izvedena analitična podpora izvajanju nalog ZMVN-1 s poudarkom na analizah lastništva, nudena tehnična podpora v obliki urejanja slojev in topoloških kontrol za podatke o vrednostnih conah in druge strokovno tehnične naloge.Pogodbe št.: 2562-23-000056, 2562-24-000025, 2562-24-000085 in 2562-24-001063 |
| **7.5** | **Strokovna komisija vrednotenja** |
| Realizacija | Sejnin in povračila stroškov za udeležbo na sejah Strokovne komisije vrednotenja ni bilo, ker se ugotavljanje posebnih okoliščin še ni začelo – zaradi ureditve 30. člena Zakona o začasnih ukrepih za omilitev in odpravo posledic COVID-19 (ZZUOOP) ni bilo sklicanih sej te komisije. |

|  |  |
| --- | --- |
| **8** | **INFRASTRUKTURA ZA PROSTORSKE INFORMACIJE** |
| **8.1** | **Vključevanje podatkov Geodetske uprave RS v razvojne in raziskovalne projekte** |
| Realizacija  | Geodetska uprava RS je v letu 2024 nadaljevala z izvajanjem nalog vzpostavitve in delovanja skupne infrastrukture za prostorske informacije ob upoštevanju direktive INSPIRE in smernic IGIF, ki jih je izdelal UN GGIM. Nadaljevale so se aktivnosti za analizo in pripravo operativnega načrta povezovanja infrastrukture za prostorske informacije v okviru ministrstva in širše nacionalne prostorske podatkovne infrastrukture. V okviru Ciljnih razvojnih programov (CRP) se je nadaljeval projekt »Razvoj usmeritev za izboljšanje semantične medopravilnosti na področju upravljanja prostorskih zbirk podatkov in geoinformatike v Sloveniji«.Pogodba št.: C2552-22-000093 |
| **8.2** | **Koordinacija, upravljanje in operativna podpora nacionalni točki za stike** |
|  |  V letu 2024 so se naloge kontaktne točke za INSPIRE direktivo izvajale brez podpore zunanjih izvajalcev. Izvajala se je redna koordinacija v okviru INSPIRE skupine, podpora drugim nosilcem prostorskih podatkov ter sestanki v okviru delovnih skupin MIG-P ter MIG-T. Osnovno vzdrževanje gradnikov je bilo zagotovljeno v okviru rednega vzdrževanja distribucijskega sistema. Zagotavljalo se je za delovanje slovenskega metapodatkovnega sistema (Slovenski INSPIRE metapodatkovni sistem - INSPIRE (SI) (gov.si)) za skupne gradnike INSPIRE infrastrukture ter izvajanje nalog spremljanja in poročanja preko INSPIRE portala (INSPIRE Geoportal (europa.eu)). Pogodba št.: C2552-23-000036  |

|  |  |
| --- | --- |
|  | **INFORMATIKA IN IZDAJANJE PODATKOV** |
| **9** | **Informacijska tehnologija** |
| **9.1** | **Podpora informacijski tehnologiji in uporabniška pomoč** |
| Realizacija  | Na področju sistemske informacijske tehnologije so se izvajale stalne naloge pri koordinaciji z Ministrstvom za javno upravo/Ministrstvom za digitalno preobrazbo, podpori internim uporabnikom in pri informacijski podpori delovnih procesov institucije. Zagotovljena so bila okolja za potrebe izboljšave podatkov o nepremičninah in pripravo migracije podatkov v nove podatkovne modele. Aktivnosti pri podpori informacijski tehnologiji so se izvajale na podlagi »Sporazuma o prenosu IKT opreme in zagotavljanju storitev« z Ministrstvom za javno upravo/Ministrstvom za digitalno preobrazbo v okviru možnosti podpisnikov sporazuma.Nadaljevale so se aktivnosti pri pripravi modela spremljanja kakovosti podatkov evidenc v upravljanju inštitucije. Pogodbe št.: C2552-24-000037, C2552-22-000076, C2562-24-000086 in C2552-22-000083 |
|  |  |
| **10** | **Distribucija in podpora uporabnikom** |
| **10.1** | **Razvoj in podpora delovanju distribucijskega sistema** |
| Realizacija | Redno se je zagotavljala podpora delovanju elektronskih storitev na sistemu distribucije. Kontinuirano se je izvajalo izdajanje podatkov na okencih geodetskih pisarn in posredovanje podatkov drugim javnim sistemom prek elektronskih storitev distribucije. Za informiranje uporabnikov je bilo zagotovljeno redno vzdrževanje in delovanje spletnih strani Geodetske uprave RS s predstavitvenimi stranmi in Prostorski portal Prostor s storitvami in storitvenimi vsebinami. Začela se je tudi izvajati pilotna postavitev 3D vpogledovalnika. Z vzdrževanjem metapodatkov, preglednih slojev in informacij o podatkih so bile uporabnikom zagotovljene tudi informacije o dostopnosti, kakovosti, razpoložljivosti in uporabnosti geodetskih podatkov. Pogodbe št.: C2552-22-000024, C2562-24-000015, C2552-22-000071, C2562-24-000097, C2552-24-000021, C2552-23-000036, C2562-24-000089 in C2562-24-000107 |
| Naloga GI | Hranjenje in izdaja podatkov aerosnemanj |
| Realizacija | Na podlagi javnega pooblastila, določenega v Zakonu o geodetski dejavnosti (Uradni list RS, št. 77/10 in 61/17 – ZAID), je GI izvajal naloge hranjenja aerosnemanj in naloge izdajanja podatkov ter analize informacij iz shranjenih aerosnemanj.V letu 2024 se je nadaljevala sistematična digitalizacija dela letalskih posnetkov, ki se hranijo na filmih. Pogodba št.: C2562-24-000040 |
| **10.2** | **Izdajanje podatkov SIGNAL** |
| Realizacija | V okviru pogodbe z GI je bilo za potrebe uporabnikov zagotovljeno preoblikovanje in zagotavljanje podatkov ter storitev prenosa podatkov iz državnega omrežja stalnih postaj za natančno določanje položaja s tehnologijo globalnih navigacijskih satelitskih sistemov. Izvajalo se je upravljanje sistema posredovanja, tehnološko vzdrževanje, registracija in pomoč uporabnikom. Pogodba št.: C2552-24-000041 |
| **11** | **Kulturna in tehnična dediščina** |
| **11.1** | **Kulturna in tehnična dediščina** |
| Realizacija  | Zagotovljeno je bilo izvajanje nalog skladno s koncesijsko pogodbo in plačilo koncesnine v letu 2024 za upravljanje in vzdrževanje območja Geometričnega središča Slovenije (GEOSS). Pogodba št.: C2552-20-000061 |
| **12** | **Investicije, podporna dejavnost in administracija** |
| **12.1** | **Investicije brez računalniške opreme** |
| Realizacija | Iz sredstev investicij je bil izveden: nakup nove klimatske naprave za GURS Ljubljana na lokaciji Zemljemerska 12, Ljubljana; nakup osmih defibrilatorjev; dobava 4 omar za Območno geodetsko upravo Celje; nakup 25 kom pisarniških stolov; dodelava zadnje strani mize (1 kos hrbet star 1500 mm (1470x350 mm siv, 2 nosilca za kovinski hrbet siv) za Območno geodetsko upravo Slovenj Gradec; uničevalec dokumentov EBA 1624 S za Območno geodetsko upravo Nova Gorica; izdelava pisarniškega pohištva za Območno geodetsko upravo Slovenj Gradec; zamenjava talnih oblog v GURS Ljubljana na lokaciji Zemljemerska 12, Ljubljana; nakup treh klim Mitsubischi 3,5 KW za GURS Ljubljana na lokaciji Zemljemerska 12, Ljubljana; odprava napak pri povezavi terminala s strežnikom na Geodetski pisarni Žalec; nakup licenc za aplikacijo Mfiles; nakup in dostava 30 kosov pisarniških stolov art. GEO; nakup nove kuhinje za Območno geodetsko upravo OGU Velenje; izdelava notranjih plise senčil za Geodetsko pisarno Kočevje; nakup 6 mobilnih telefonov Samsung G in nadgradnja programske opreme Time & Space.Izveden je bil tudi nakup 3 vozil Dacia Duster Exspression 1,5 DCL BLUE DCI 4x4.Pogodbe št.: C2552-22-000009 (Nakup mobilnih telefonov), C2562-24-000071 (Nakup vozil) in C2562-24-000082 (Nadgradnja programske opreme)Naročilnice št.: N2562-24-0254, N2562-24-0246, N2562-24-0241, N2562-24-0233, N2562-24-0203, N2562-24-0161, N2562-24-0155, N2562-24-0153, N2562-24-0151, N2562-24-0133, N2562-24-0124, N2562-24-0122, N2562-24-0119 in N2562-24-0099 |
| **12.2** | **Osnovna sredstva – sredstva kupnine od prodaje državnega premoženja** |
| Realizacija |  / |
| **12.3** | **Osnovna sredstva in aktivirane bančne garancije – sredstva odškodnine** |
| Realizacija |  / |
| **12.4** | **Osnovna sredstva poslovni prostori – sredstva najemnine** |
| Realizacija | / |
| **12.5** | **Obvladovanje epidemije – COVID-19** |
|  | / |
| **12.6** | **Usposabljanje uslužbencev Geodetske uprave RS** |
| Realizacija | Na podlagi sprejetega »Načrta izobraževanja, usposabljanja in izpopolnjevanja za leto 2024« je bilo izvedeno izobraževanje in usposabljanje uslužbencev Geodetske uprave RS po posameznih strokovnih sklopih vsebin s ciljem, da se nadgradi znanje, metode in tehnike ter uporaba programske opreme in instrumentov za vodenje, vzdrževanje in razvoj sistemov za evidentiranje nepremičnin, upravljanje zbirk prostorskih podatkov po posameznem programskem sklopu ter izobraževanje in dodatno usposabljanje na področju ZUP.Izvedena so bila usposabljanja za imenovanje v naziv ter druga individualna usposabljanja po posameznih strokovnih vsebinah. Velika večina izobraževanj v letu 2024 je bila izvedena spletno, za kar se je zagotavljala tehnična podpora za potrebe usposabljanja zaposlenih pri zagotavljanju operativne tehnične podpore spletnim izobraževanjem in strokovnim konferencam, pri izvedbi strokovnih usposabljanj na daljavo, pripravi strokovnih gradiv in publikacij za namene izobraževanja.Pogodba št.: C2562-24-000063Naročilnice št.: glede na številčnost se lahko zagotovi izpis naročilnic iz Mferac |
| **12.7.** | **Promocija zdravja na delovnem mestu** |
| Realizacija | Sredstva, namenjena za promocijo zdravja na delovnem mestu, so bila porabljena za: dostavo suhega sadja in oreščkov - Mešani oreščki (150g) in suhe slive (200g); 6 sukcesivnih dostav sadja: 1. Jabolka in banane (23.9.2024 - 27.9.2024), 2. Jabolka in mandarine (7.10.2024 -11.10.2024), 3. Jabolka in mandarine (21.10.2024 - 25.10.2024), 4. Jabolka in mandarine (4.11.2024 - 8.11.2024), 5. Jabolka in oreščki (11.11.2024 - 15.11.2024) in 6. Jabolka in banane (18.11.2024 -22.11.2024); vstopnice za kopališče Pokriti bazen Radovljica, obiski popoldne (odrasli) 8 vstopnic; vstopnice za kopališče Terme Paradiso, enkratni vstop (odrasli) 22 vstopnic; vstopnice za kopališče Bioterme, obiski popoldne med tednom (odrasli) 24 vstopnic; vstopnice za kopališče Aqualatio 3-urna vstopnica (odrasli) 10 vstopnic; vstopnice za kopališče Bazen Velenje, Rdeča dvorana ŠRZ Velenje enkratni vstop (odrasla) 5 vstopnic; vstopnice za kopališče Pristan 10 vstopnic; vstopnice za kopališče Olimpijski center Novo mesto, enkratna vstopnica (odrasli) 8 vstopnic; vstopnice za Zimsko kopališče Golovec, posamezna dnevna vstopnica (odrasli) 6 vstopnic; vstopnice za bazen Logatec enkratni obisk (odrasli) 9 vstopnic; vstopnice za kopališče Tivoli, obiski med tednom (odrasli) 23 vstopnic; Program ZDRAVI ZAPOSLENI - Program promocije zdravja na delovnem mestu.Naročilnice št.: N2562-24-0235, N2562-24-0170, N2562-24-0228, N2562-24-0227, N2562-24-0225, N2562-24-0224, N2562-24-0223, N2562-24-0222, N2562-24-0221, N2562-24-0220, N2562-24-0219, N2562-24-0218 in N2562-24-0129 |
| **12.8** | **Mednarodno sodelovanje in članarine** |
| Realizacija | Na področju mednarodnega sodelovanja je Geodetska uprava RS v letu 2024 izvajala aktivnosti v skladu z usmeritvami in strateškimi cilji, zapisanimi v »Strategiji državne geodetske službe do leta 2025« in »Programu dela državne geodetske službe za leto 2024«. V letu 2024 je Geodetska uprava RS:* aktivno delovala v okviru evropskega regionalnega odbora strokovnjakov za globalno upravljanje z geografskimi informacijami pri OZN (UN GGIM Evropa) in v okviru združenja Euro SDR,
* sodelovala na rednem plenarnem zasedanju UN GGIM na sedežu OZN v New Yorku ter letnem zasedanju regionalnega odbora UN GGIM Evropa, kjer je generalni direktor Geodetske uprave RS trenutno predsedujoči izvršilnemu odboru,
* poleg plačila članarine v združenju geodetskih, kartografskih in katastrskih uprav EuroGeographics sodelovala v aktivnostih tega združenja (generalna skupščina in zasedanja KEN skupin),
* oblikovala in posredovala podatke v skupne izdelke, ki jih na panevropski ravni zagotavlja združenje (Open Maps for Europe itd.),
* se je vključevala v delo drugih mednarodnih združenj in pobud (PCC, EUREF, WPLA itd.),
* izvajala naloge regionalnega sodelovanja na področju jugovzhodne Evrope in zahodnega Balkana - oktobra 2024 se je v Beogradu udeležila 15. regionalne konference o katastru in infrastrukturi za prostorske informacije, na kateri so sodelovale geodetske uprave iz regije zahodnega Balkana,
* sodelovala na dveh srečanjih Stalnega odbora za kataster pri Evropski uniji (Permanent Committee for Cadastre – PCC) in skupine za kataster in zemljiške knjige - CLR KEN, ki deluje pri EuroGeographicsu.

Naloge so bile financirane iz proračunske postavke materialni stroški, v primeru sodelovanja na konkretnih projektih pa iz posameznih vsebinskih proračunskih postavk. Nekatere materialne stroške so poravnali organizatorji mednarodnih srečanj, ki so vabili na zasedanje, in Evropska komisija na podlagi zahtevka, oddanega na zasedanju (npr. sodelovanje v MIG in INSPIRE odboru). Izdelano in oblikovano je bilo letno poročilo o delu Geodetske uprave RS v slovenskem in angleškem jeziku, ter pripravljeni prispevki Slovenije za vključitev v letna poročila združenj EURO SDR in EuroGeographics.Pogodba št.: 2552-23-000023 |
| **12.9** | **Ostali materialni stroški** |
| Realizacija | Iz sredstev na materialni proračunski postavki so bili poravnani stroški:najem prostora za stalno postajo GNSS-Ljubljana; najem prostora za stalno postajo GNSS Lendava; najem prostora za stalno postajo GNSS Idrija; sklenitev komercialno naročniškega razmerja za storitev CENTREX; najem prostora za stalno postajo GNSS Celje; najem prostora za stalno postajo GNSS prenos iz Komunale Trebnje; dogovor o skupnih stroških - geodetska pisarna Tolmin-plačnik MJU; najem prostora za stalno postajo GNSS Črnomelj; najem prostora za stalno postajo GNSS Ilirska Bistrica; najem prostora za stalno postajo GNSS Ptuj; najem prostora za stalno postajo GNSS Bodonci; obratovalni stroški - OGU Maribor - plačnik GURS; najem prostora za stalno postajo GNSS - lokacija Maribor; vstop službenega vozila LJ 15-2NP - območje peš cone OGU Ptuj za imetnike; uporaba službene poslovne kartice zaposlenih, ki so do kartice upravičeni za povračilo stroškov na službeni poti; najem prostora za namestitev stalne GPS postaje Koper; dobava pisarniškega materiala in galanterije - sklop 1 - 5; dobava goriv in določenih izdelkov za nego in vzdrževanje službenih vozil; storitev mobilne telefonije in nakup mobilnih aparatov; dobava električne energije iz obnovljivih virov energije za odjemna mesta; prenos podatkov z uporabo omrežja mobilnega operaterja in nakup opreme; izvajanje nalog zdravja in varstva pri delu in požarnega varstva; gotovinsko poslovanje; opravljanje plačilnih storitev št. 99-046-197 OGU KR, GP Radovljica; zagotavljanje opravljanja plačil s plačilnim in kreditnimi karticami; hitra pošta v tujino sklop 7; nakup letalskih vozovnic; servis službenih vozil GURS Volkswagen in Škoda; izvajanje poštnih storitev sklop 1,2,3,4,5,6; servis službenih vozil GURS Citroen, Renault in Dacia; izvajanje nalog zdravstvenega varstva pri delu - pooblaščeni zdravnik; dobava potrošnega materiala za tiskanje blagovne znamke HP; dobava potrošnega materiala za tiskanje blagovne znamke HP v sklopih 1; nakup reprezentančnega blaga št. 24910/2023; usposabljanje uslužbencev Geodetske uprave RS; pogodba o sprejemanju vplačil gotovine št. 69551/23; uporaba sistema končnega odjemalca – Korada št. 1025872-1 na 7-178978; uporaba sistema končnega odjemalca GNSS Prilozje št. 609281-2 na 3-41; uporaba sistema končnega odjemalca GNSS Stična - Ivančna Gorica št. 1; dobava papirja za tiskanje in kopiranje formata a4/a3 sklop 1 LJ; dobava papirja za tiskanje in kopiranje formata a4/a3 sklop 4; uporaba sistema končnega odjemalca št. 1024984-1 - Areh mer. mesto 4-26; opravljanje začasnega in občasnega dela; najem prenosnih poti za tvorbo navideznih omrežij za prenos podatkov; spremljanje tiskanih in elektronskih medijev; nakup goriva in določenih izdelkov za vzdrževanje ter nadomestnih delov; nakup potrošnega materiala za tiskanje razen HP sklop 4,8,13; nakup potrošnega materiala za tiskanje razen HP sklop 17 in 22; nakup potrošnega materiala za tiskanje razen HP sklop 9 in 19; premoženjsko zavarovanje - polica št. 66300003791 zavarovanje odgovorno; priprava in oblikovanje letnega poročila GURS; avtomobilsko zavarovanje sklop 1: polica št-.555-0035567; uporaba sistema končnega odjemalca GT Javorniški rovt št. 1416298-; operativno tehnična podpora pri oblikovanju izhodišč in smernic za vzpostavitev skupnih podatkovnih prostorov; opravljanje obvezne prakse OGU Ljubljana; opravljanje obvezne prakse GU - Urad za geodezijo; opravljanje obvezne prakse OGU Koper; servis službenih vozil GURS Citroen, Renault, Dacia, Škoda, Volkswagen Suzuki; nakup reprezentančnega blaga št. 25096/2024; opravljanje obvezne prakse GP Črnomelj; opravljanje obvezne prakse GURS - Urad za množično vrednotenje nepremičnin; vzdrževanje in podpora sistema pristopne kontrole ter evidence delovnega časa za obdobje 36 mesecev; opravljanje obvezne prakse GU - Urad za geodezijo; dobava električne energije iz obnovljivih virov energije za odjemna mesta; izvajanje nalog zdravja in varstva pri delu in požarnega varstva; opravljanje plačilnih storitev št. 99-049-925 OGU KR, GP Radovljica; uporaba sistema končnega odjemalca - Izola (točka 0.reda Livade) št.1; svetovanje pri uvedbi organizacijskih sprememb v poslovanju GURS; dobava pisarniškega materiala in galanterije sklop 1:LJ. Območje.Pogodbe št.: C2433-12-000026, C2433-12-000056, C2433-13-000016, C2512-01-000294, C2512-09-000077, C2512-09-000125, C2512-09-000137, C2512-05-000340, C2512-10-000020, C2512-11-000009, C2512-11-000021, C2512-11-000026, C2512-98-000169, C2552-16-000009, C2552-16-000013, C2552-19-000044, C2552-20-000065, C2552-21-000084, C2552-21-000113, C2552-21-000114, C2552-22-000009, C2552-22-000015, C2552-22-000034, C2552-22-000047, C2552-22-000060, C2552-22-000080, C2552-23-000003, C2552-23-000004, C2552-23-000006, C2552-23-000007, C2552-23-000008, C2552-23-000009, C2552-23-000011, C2552-23-000014, C2552-23-000018, C2552-23-000019, C2552-23-000021, C2552-23-000044, C2562-23-000053, C2562-23-000055, C2562-23-000069, C2562-23-000071, C2562-23-000075, C2562-23-000076, C2562-23-000077, C2562-23-000079, C2562-23-000080, C2562-23-000081, C2562-23-000083, C2562-23-000084, C2562-23-000089, C2562-23-000093, C2562-24-000001, C2562-24-000002, C2562-24-000003, C2562-24-000004, C2562-24-000005, C2562-24-000009, C2562-24-000011, C2562-24-000010, C2562-24-000017, C2562-24-000023, C2562-24-000042, C2562-24-000046, C2562-24-000049, C2562-24-000050, C2562-24-000068, C2562-24-000069, C2562-24-000073, C2562-24-000078, C2562-24-000079, C2562-24-000082, C2562-24-000080, C2562-24-000084, C2562-24-000090, C2562-24-000091, C2562-24-000100, C2562-24-000108 in C2562-24-000109Naročilnice št. : glede na številčnost se lahko zagotovi izpis naročilnic iz Mferac |
| **12.10** | **Plače** |
| Realizacija | Izplačano je bilo vseh 12 plač z dodatki za zaposlene javne uslužbence Geodetske uprave RS s pripadajočim regresom. |

**PRILOGA 2**

**POROČILO O IZVEDBI PROGRAMA DELA GEODETSKEGA INŠTITUTA SLOVENIJE ZA LETO 2024 – NALOGE DRUGIH RESORJEV**

**B. Naloge Geodetskega inštituta Slovenije za leto 2024 s področja dela drugih resorjev**

| Zap. št. | Opis naloge |
| --- | --- |
| **13** | **Naloge GI s področja dela drugih resorjev**  |
| **13.1** | **Ministrstvo za infrastrukturo**  |
| **13.1.1** | **Tehnična pomoč, svetovanje, vzdrževanje hidrografskih baz in kart ter distribucija uporabnikom**  |
| Realizacija | Gre za stalno nalogo, ki obsega strokovno-tehnično in razvojno podporo pri stikih Ministrstva za infrastrukturo, Sektorja za pomorstvo z domačimi institucijami, ki uporabljajo hidrografske podatke in karte, Mednarodno hidrografsko organizacijo (IHO), ki izhajajo iz članstva Slovenije v tej organizaciji, hidrografskimi uradi (HO) drugih držav ter pri sodelovanju in izmenjavi podatkov z regionalnimi centri za navigacijske karte (Regional Electronic Navigational Chart Coordinating Centre - RENC IC-ENC). Naloga obsega tudi vzdrževanje pomorskih kart in publikacij, dopolnjevanje digitalne baze hidrografskih meritev z novimi meritvami, vodenje tehničnih postopkov pri pridobivanju novih ter distribuciji obstoječih hidrografskih podatkov drugim uporabnikom za potrebe različnih operativnih in znanstvenih projektov, izmenjavo hidrografskih podatkov in informacij ter pomorskih kart s tujimi hidrografskimi uradi ter vodenje arhiva kartografskih in hidrografskih podatkov.Naloga je bila za leto 2024 realizirana v celoti. |
| **13.1.2** | **Organizacija in nadzor izvedbe hidrografskih meritev v slovenskem morju za potrebe rednega posodabljanja pomorskih kart in publikacij** |
| Realizacija | V sklopu naloge je bil, skladno z 31b členom Pomorskega zakonika, pripravljen plan izvedbe hidrografske izmere z namenom vzdrževanja baze podatkov in pomorskih kart. Organiziran in izveden je bil javni razpis za izbiro usposobljenega izvajalca hidrografskih meritev in z njim sklenjena pogodba o izvedbi meritev. Pripravljen je bil načrt hidrografske izmere in izveden nadzor izvedbe meritev s prisotnostjo predstavnikov GI na izmeri. Pridobljeni podatki so bili pregledani in pripravljeni za vključitev v bazo hidrografskih podatkov.Naloga je bila realizirana v celoti. |
| **13.1.3** | **Organizacija in nadzor izvedbe določitve tipa morskega dna v slovenskem morju** |
| Realizacija | Naloga obsega pripravo metodologije, plana in izvedbo določitve tipa morskega dna z namenom vzdrževanja baze podatkov in pomorskih kart. Območje določitve tipa dna za leto 2024 je bilo enako območju za hidrografske meritve. V letu 2024 je potekala določitev tipa morskega dna za tretjo petino slovenskega morja. Po postopkih javnega naročanja je bila sklenjena pogodba o izvedbi in pripravljen načrt izvedbe.Naloga je bila realizirana v celoti. |
| **13.1.4** | **Nova izdaja in ponatis publikacije IALA Sistem pomorskih oznak** |
| Realizacija | Publikacija IALA Sistem pomorskih oznak je bila prvič izdana leta 2000. V tem času je prišlo do nekaterih sprememb. V sklopu naloge so bile dopolnjene že obstoječe oznake ter dodana oznaka za novo nevarnost. Dodano je bilo novo poglavje o fizičnih in virtualnih AToNi (objekti za varnost plovbe). Osnova je bila priporočila R1001 Mednarodne organizacije za pomorskih navigacijske pripomočke IALA. Naloga je bila realizirana v celoti. |
| **13.1.5** | **Vzpostavitev podatkovne hidrografske baze in geoportala hidrografskih podatkov** |
| Realizacija | V letu 2024 je bil predviden začetek vzpostavitve enotne podatkovne hidrografske baze. Predviden je bil nakup programske opreme, ki zagotavlja ustrezno ogrodje za vzpostavitev podatkovne baze. Zaradi pomankanja finančnih sredstev naloga v letu 2024 ni bila realizirana. Izvedba naloge je predvidena za leto 2025. |
| **13.1.6** | **Zagotavljanje, vzdrževanje in verificiranje geodetskih podatkov za potrebe civilnega letalstva** |
| Realizacija | **Zagotovitev elektronskih podatkov o terenu in ovirah (eTOD)**Izvedeno je bilo letno vzdrževanje in verificiranje podatkov eTOD za območje 1 in območje 2 za letališče LJLJ. Izvedena je bila tudi množična verifikacija ovir na območju 2b za letališče LJLJ na osnovi podatkov CLSS. Zagotavljalo se je upravljanje digitalne zbirke eTOD in vodenje arhiva, vzpostavljena sta bila skupna zbirka ovir v letalstvu in sloj varovalnih pasov, dopolnjen je bil sloj omejitvenih ravnin in pripravljeni izrisi ATZ, naročniku se je zagotavljala stalna strokovno-tehnična podpora pri pripravi navodil in strokovnih podlag.Naloga je bila realizirana v celoti. |
| **13.1.7** | **Uprava Republike Slovenije za pomorstvo** **Meritev morskega dna na območju registriranega arheološkega najdišča Koprski zaliv – Arheološko najdišče Koprske šeke, EŠD: 29422** |
| Realizacija | Naloga je obsegala organizacijo in nadzor hidrografskih meritev območja kvadranta velikosti 300 x 300 m ter snemanja območja grbine s podpovršinskim sonarjem na območju arheološkega najdišča Koprske šeke.Naloga je bila realizirana v celoti. |
| **13.2** | **Ministrstvo za zunanje in evropske zadeve**  |
| **13.2.1** | **Tehnična pomoč in svetovanje**  |
| Realizacija | Naloge se izvajajo skladno z zahtevami in potrebami naročnika po geoinformacijski, kartografski, nepremičninski in geodetski podpori. Naloge so stalne narave in potekajo v daljšem časovnem obdobju, pogodba se nadaljuje v letu 2025.Naloga je bila za leto 2024 realizirana v celoti. |
| **13.3** | **Ministrstvo za kmetijstvo, gozdarstvo in prehrano**  |
| **13.3.1** | **Obnova podatkov evidence dejanske rabe kmetijskih in gozdnih zemljišč na podlagi razpoložljivih ortofoto (DOF) posnetkov** |
| Realizacija | Stalna naloga je izvajanje vzdrževanja evidence dejanske rabe kmetijskih in gozdnih zemljišč skladno z določili Pravilnika o evidenci dejanske rabe kmetijskih in gozdnih zemljišč (Uradni list RS, št. 122/08, 4/10 in 110/10). Dinamika vzdrževanja te evidence je vezana na nove ortofoto načrte v skladu z dinamiko njihove izdelave (za izdelavo ortofoto načrtov je pristojna Geodetska uprava RS). V sklopu vzdrževanja evidence dejanske rabe kmetijskih in gozdnih zemljišč so bile evidentirane spremembe dejanske rabe in izvedene kontrole v skladu z metodologijo vzdrževanja evidence resornega ministrstva. Izvedba se nadaljuje v okviru triletnih ciklov.Naloga je bila za leto 2024 realizirana v celoti. |
| **13.4** | **Ministrstvo za naravne vire in prostor** |
| **13.4.1** | **Razvojne in strokovno tehnične naloge na področju urejanja prostora (zaključek nalog iz leta 2023)** |
| Realizacija | **Zagotovitev podatkov urejenega pravnega stanja v prostoru na državni ravni** Namen naloge je zaključek nalog, začetih v 2023, in sicer tehnična posodobitev območij DPIA, ki so po delni razveljavitvi še ostala v veljavi.**Druge strokovno tehnične naloge na področju urejanja prostora: Posodobitev kazalnikov prostorskega razvoja** Naloga je obsegala posodobitev kazalnikov, kar je zajemalo pridobitev novih vhodnih podatkov za izračun kazalnikov, izračun kazalnikov in priprava kazalnikov v izmenjevalnem formatu, ki je določen za vnos v nov sistem SSPR. Kazalniki so se izračunali za vsako teritorialno raven (naselje, občina, statistična regija) in sicer do nivoja kategorije kazalnika.Naloge so bile realizirane v celoti. |
| **13.4.2** | **Razvojne in strokovno tehnične naloge na področju urejanja prostora (pogodba 2024)** |
| Realizacija | **Tehnični pregledi gradiv v postopkih priprave prostorskih aktov in vzdrževanje zbirk prostorskih podatkov**Izvedene so bile naslednje naloge:* tehnični pregled gradiv v postopkih priprave občinskih prostorskih načrtov (OPN), njihovih sprememb in dopolnitev, državnih prostorskih načrtov, lokacijskih preveritev in drugih aktov,
* dodeljevanje ID številk prostorskim aktom v PIS,
* vzdrževanje zbirk prostorskih podatkov (npr. zbirke podatkov o graditvi, zbirke prostorskih aktov).

**Zajem podatkov monitoringa posegov v prostor**Glavni namen projekta je identifikacija potencialno nelegalnih in s prostorskimi akti neskladnih stavb ter gradbenih posegov v prostor, ki jih je mogoče identificirati kot utrjene površine. Identifikacija se je izvedla na območju, ki zajema približno 1/3 Slovenije, tj. za večji del območja aerosnemanja v letu 2023, ki obsega 1117 listov TTN5 in se nahaja območju zahodne Slovenije (OAF Jesenice, Koper, Nova Gorica in Postojna). Naloga je obsegala postopek avtomatske klasifikacije podatkov cikličnega aerofotografiranja in laserskega skeniranja (CAS, LSS), gradbenih dovoljenj, namenske rabe prostora ter dodatne preglede. Rezultat naloge so identificirane potencialno nelegalne in s prostorskimi akti neskladne stavbe ter utrjene površine.**Vzdrževanje sistema za vodenje podatkov o razvrednotenih območjih** Namen naloge je v prostorskem informacijskem sistemu zagotoviti podatke o razvrednotenih območjih (RO) po merilih fizične in funkcionalne razvrednotenosti. Naloga zajema naslednje sklope: * vzdrževanje podatkov o razvrednotenih območjih po merilih fizične in funkcionalne razvrednotenosti na območju 1/3 Slovenije,
* vzdrževanje podatkov o razvrednotenih območjih po merilih fizične in funkcionalne razvrednotenosti na zahtevo,
* pripravo zveznega sloja o razvrednotenih območij za celotno območje Slovenije v formatu primernem za evidentiranje v prostorskem informacijskem sistemu,
* tekoče vzdrževanje sistema za vodenje podatkov o razvrednotenih območjih.

Izvedeno delo je obsegalo vzdrževanje podatkov RO za 1/3 Republike Slovenije, terenski pregled RO za 1/3 Slovenije, komunikacijo z občinami, komunikacijo z drugimi deležniki po potrebi, vzpostavitev baze RO v obliki zveznega sloja za 1/3 Slovenije (geometrija, topologija, geolokacija, atributi, fotografski material) ter pripravo podatkov za uporabo v prostorskem informacijskem sistemu (PIS) na Ministrstvu za naravne vire in prostor. **Pomoč pri vodenju projekta priprave prve generacije Regionalnih prostorskih planov (RPP) v državi** Namen naloge je zagotoviti organizacijsko in administrativno tehnično podporo pri vodenju procesa kot celote ter tudi kot vodenje posameznih nalog znotraj procesa priprave prve generacije Regionalnih prostorskih planov (RPP) v državi. Naloga zajema dva sklopa: 1. koordinacijske in administrativno tehnične naloge pri izvajanju, usmerjanju in nadzorovanju procesa: v primeru nepredvidenih okoliščin pri izvajanju posameznih nalog oziroma aktivnosti zagotovljen pravočasen odziv in ponujen način, da bodo naloge izvedene v okviru predvidenih časovnih okvirov,
2. informiranje vseh udeležencev v procesu ter širše javnosti: o vseh aktivnostih in rezultatih v okviru procesa priprave prve generacije RPP za vseh 12 razvojnih regij zagotovljeno pravočasno informiranje vseh udeležencev v procesu ter širše javnosti.

V okviru organizacijske in administrativno tehnične podpore pri uvajanju regij na proces priprave prve generacije RPP je GI sodeloval pri:* + organizaciji in nudenju pomoči pri vodenju dela (koordinacijske aktivnosti z naročnikom, vabila, zapisniki, pomoč pri pripravi materiala za sestanke idr.),
	+ aktivnostih pri pripravi in sprotnem dopolnjevanju gradiv, potrebnih za enotno in usklajeno izvedbo procesa (tehnična dokumentacija, operativna navodila, terminski plani, organizacija idr.),
	+ nadzoru izvajanja procesa v skladu s terminskim planom,
	+ zagotavljanju preglednosti procesa z vzpostavljenim sistemom za spremljanje in kontrolo izvajanja,
	+ informiranju vseh udeležencev v procesu in informiranju širše javnosti.

**Druge strokovno tehnične naloge na področju urejanja prostora: Podpora pri uvajanju koncepta krožnega gospodarjenja s prostorom** V sklopu podpore pri uvajanju koncepta krožnega gospodarjenja s prostorom so bile v letu 2024 izvedene naslednje naloge:1. organizacijske naloge povezane s krožnim gospodarjenjem s prostorom (pomoč pri organizaciji sestankov z deležniki, priprava gradiv za sestanke itd.),
2. promocijske naloge, povezane s krožnim gospodarjenjem s prostorom (pomoč pri pripravi promocijskega materiala, člankov in objav, povezanih s krožnim gospodarjenjem s prostorom),
3. analitične in razvojne naloge:
* izdelava predlogov slovenske terminologije s področja krožnega gospodarjenja s prostorom,
* izvedba analize pozidanih stavbnih zemljišč po posameznih podrobnejših rabah stavbnih zemljišč na izbranem območju, ki je pokazala, koliko je v preteklosti posamezni resor prispeval k pozidavi zemljišč na podlagi razpoložljivih podatkov MKGP, GURS, DOF in drugih pomožnih razpoložljivih virov.

Naloge so bile za leto 2024 realizirane v celoti. |
| **13.4.3** | **Razvojne in strokovno tehnične naloge v projektu Zeleni slovenski lokacijski okvir (pogodba 2024)** |
| Realizacija | Namen naloge je zagotoviti podporo (strokovno pomoč in informacijsko okolje) Ministrstvu za naravne vire in prostor za nemoteno izvedbo nalog, načrtovanih v okviru projekta SLO4D. GI je v letu 2024 izvedel naslednje razvojne in strokovno-tehnične naloge: **Strokovno-tehnična podpora** Namen naloge je zagotoviti nemoteno izvedbo nalog, podporo pri analizi, pripravi ocen, testiranju in načrtovanju nadaljnjega razvoja, za kar potrebuje ministrstvo ustrezno strokovno-tehnično podporo. V sklopu naloge so bili za namen izvedbe nalog na projektu pripravljeni različni dokumenti in izdelki, in sicer:* predloga strukture poročila kakovostnega pregleda tehnično posodobljenega občinskega prostorskega izvedbenega akta,
* predloga strukture potrdila o izvedenem kakovostnem pregledu tehnično posodobljenega občinskega prostorskega izvedbenega akta,
* vzorec strukture gradiva tehnično posodobljenega občinskega prostorskega izvedbenega akta,
* predloga za izvedbo kontrole kakovosti tehnično posodobljenega občinskega prostorskega izvedbenega akta z orodji geografskih informacijskih sistemov,
* analiza podatkov in priprava ocene za izvedbo uvedbe umetne inteligence v komponente PIS.

**Dopolnitev in vzdrževanje sistema za spremljanje projekta in kontrolo rezultatov** Namen naloge je zagotoviti informacijsko okolje za spremljanje izvedbe projekta in kontrole kakovosti rezultatov nalog izvedenih v projektu Zeleni slovenski lokacijski okvir. V sklopu naloge so se izvedle naslednje aktivnosti:* dopolnitev sistema za spremljanje projektov,
* vzdrževanje sistema za spremljanje projekta,
* sodelovanje pri izdelavi in testiranju sistemov za izvedbe kontrole tehnične posodobitve občinskih prostorskih izvedbenih aktov in kontrole rezultatov ESZ,
* izdelava protokola izvedbe kontrole rezultatov tehnične posodobitve občinskih prostorskih izvedbenih aktov in protokola izvedbo kontrol rezultatov ESZ.

**Kontrola kakovosti rezultatov tehnične posodobitve občinskih prostorskih izvedbenih aktov**Namen naloge je zagotoviti ustrezno kvaliteto rezultatov nalog, izvedenih v projektu Zeleni slovenski lokacijski okvir. Kontrola kakovosti rezultatov TP NRP je bila izvedena za 50 občin. Izvedba kontrole kakovosti je zahtevala uporabo več sistemov za samo spremljanje izvedbe projekta (Sistem za spremljanje projektov) in za preverjanje kakovosti TP NRP (sistem ePlan, program NRPvalid, geografski informacijski sistemi). Postopek kontrole kakovosti je potekal v sedmih glavnih korakih. Vsaka posamezna občina je bila celostno obravnavana od koraka 1 do koraka 7. Postopek pregleda se je vodil s pomočjo načrta za izvedbo kontrole kakovosti.**Priprava koncepta sistema vzdrževanja podatkov namenske rabe prostora (NRP) in podatkov evidence stavbnih zemljišč (ESZ) glede na spremembe podatkov v katastru nepremičnin (KN)**Namen naloge je bil pripraviti koncept sistema vzdrževanja podatkov namenske rabe prostora (NRP) in evidence stavbnih zemljišč (ESZ) glede na spremembe v katastru nepremičnin (KN). Takšen sistem naj bi zaznaval spremembe v KN in predlagal potencialno uskladitev podatkov NRP s podatki iz KN. Pri izdelavi naloge so sodelovali kompetentni strokovnjaki s področja, ki so že izvedli prvo tehnično posodobitev namenske rabe prostora. Na podlagi do sedaj pridobljenega znanja in povratnih informacij sodelujočih je bil v sklopu naloge izdelan predlog koncepta sistema vzdrževanja podatkov NRP in ESZ glede na spremembe v KN.**Podpora in opolnomočenje območnih centrov**Namen naloge je bil zagotoviti podporo delovanju območnih centrov. Izvedba naloge je bila skoncentrirana na podporo zaposlenih na MNVP, ki bodo v prihodnje izvajali naloge v sklopu območnih centrov. V ta namen je GI pripravil gradiva za izvedbo izobraževalnih seminarjev.Naloge so bile za leto 2024 realizirane v celoti. |
| **13.4.4** | **Direkcija RS za vode in Inšpektorat Republike Slovenije za naravne vire in prostor - Strokovno-tehnična pomoč in izvajanje monitoringa nelegalnih posegov v prostor** |
| Realizacija | Projekt je namenjen podpori organom v sestavi Ministrstva za naravne vire in prostor – Direkciji RS za vode in Inšpektoratu Republike Slovenije za naravne vire in prostor pri postopni vzpostavitvi celovitega monitoringa nelegalnih posegov v prostor in upravljanja prostora. Projekt je razdeljen v dve fazi:1. faza:* preučitev prejetih gradiv neobdelanih prijav kršitev in izdelava načrta njihovega postopnega prostorskega lociranja,
* prostorsko lociranje prvega paketa prejetih prijav kršitev in njihovo opremo s ključnimi informacijami,
* podpora pri uporabi odprtokodnih geoinformacijskih orodij (QGIS),
* avtomatizirana zaznava in izdelava sloja novih stavb in novih utrjenih zemljišč na izbranem območju.

2. faza:* oprema podatkov o zaznanih novih stavbah in novih utrjenih zemljiščih na izbranem območju s ključnimi informacijami glede legalnosti in drugimi informacijami (drugi del testa), npr. lega na stavbnem/ne stavbnem zemljišču, prisotnost gradbenega dovoljenja, prisotnost izbranih pravnih režimov itd.,
* čiščenje (ročni pregled) podatkov o nelegalnih gradnjah in novih utrjenih zemljiščih,
* podpora pri objavah rezultatov in pripravi gradiv za javnost.

Naloge so bile za leto 2024 v celoti realizirane. |
| **13.5** | **Ministrstvo za okolje, podnebje in energijo**  |
| **13.5.1** | **Omogočanje multimodalne mobilnosti oseb z različnimi oviranostmi** |
| Realizacija | V letu 2024 se je nadaljevalo z izvedbo vsebin projekta »Omogočanje multimodalne mobilnosti oseb z različnimi oviranostmi«, ki poteka že deveto leto zapored. Pogodba je dvoletna. Ciljne skupine projekta so se v letu 2024 razširile z novo ranljivo skupino oseb z motnjami v duševnem razvoju (potrebe so bile izražene na terenu). Ostale ciljne skupine ostajajo nespremenjene in obsegajo: gibalno ovirane, slepe in slabovidne, gluhe in naglušne osebe ter starejše osebe. Glavni cilj projekta je izboljšati kvaliteto življenja na področju mobilnosti in dostopnosti osebam z različnimi oviranostmi. Predpogoj za dosego cilja je aktiven in redno vzdrževan državni sloj prostorskih podatkov multimodalne mobilnosti. V letu 2024 je bil izveden zajem za 25 novih občin ter izvedeno vzdrževanje podatkov v 10 obstoječih občinah. Vpeljan je nov sistem participativnega vzdrževanja. V projekt je vključenih že prek 100 občin (skupaj preko 1,5 mio prebivalcev), v bazi pa je zajetih že prek 50.000 objektov. Izvedbeno moč projektu daje povezava treh partnerjev projekta: države, občin in invalidskih organizacij. Izvedena je nadgradnja in dopolnitev obstoječe metodologije za zajem podatkov ter informacijska nadgradnja sistema hranjenja in posredovanja podatkov, urejen je repozitorij slik. Velik del aktivnosti je bil usmerjen v sodelovanje z invalidskimi organizacijami (NSIOS) ter izobraževanje, promocijo in aktivno komuniciranje z občinami pri uporabi podatkovne baze. Izvedli smo vrsto regijskih delavnic, kjer se srečamo z uporabniki na terenu. Naloge so bile za leto 2024 v celoti realizirane.  |
| **13.5.2** | **Pilotno testiranje izvedbe »prevoza na klic« Invalidi v javnem potniškem prevozu 2024** |
| Realizacija | Pilotno testiranje izvedbe »prevoza na klic« – Invalidi v javnem potniškem prevozu 2024 je dvoletna naloga. GI je v letu 2024 izvajal naslednje vsebinske naloge: vodenje in poročanje o projektu, priprava pogojev za razpis za izbiro zunanjega izvajalca »prevozov na klic« in izvajanje analiz podatkov klicnega centra, ki jih je posredovala Družba za upravljanje javnega potniškega prometa. Storitev prevozov na klic je začela delovati v mesecu septembru 2024 v dveh prometno gravitacijskih območjih, in sicer v Ljubljani (60 %) in Mariboru (40 %). V analizi rezultatov pilotnega testiranja se izvajajo analize po mesecih, analiza vključuje vidike izvajanja prevozov, vključno z analiziranjem relacij, skupne kilometrine ter pogostosti prevozov na določenih relacijah. Na osnovi analize se po korakih izboljšuje funkcioniranje klicnega centra in organizacija prevozov.Naloga je bila realizirana v celoti. |
| **13.5.3** | **Agencija RS za okolje****Izvajanje nalog Nacionalnega referenčnega centra za pokrovnost (NRC Land Cover) v okviru omrežja EIONET-SI**  |
| Realizacija | Izvajanje nalog Nacionalnega referenčnega centra za pokrovnost (NRC Land Cover) v okviru omrežja EIONET-SI se izvaja glede na večletni delovni program EEA, letni delovni plan EEA ter opis del NRC, vključno s podporo Nacionalnemu koordinatorju EIONET nacionalnega omrežja (NFP EIONET-SI), za področje pokrovnosti – naloge so v celoti financirane s strani Evropske agencije za okolje (EEA).V letu 2024 s strani EEA ni bilo zahtev po storitvah, zato ni bilo realizacije. Naloga se bo nadaljevala v letu 2025. |
| **13.6** | **Ministrstvo za naravne vire in prostor – Direkcija Republike Slovenije za vode**  |
| **13.6.1** | **Strokovno tehnična pomoč pri vzdrževanju prostorskih podatkovnih zbirk hidrografije in vodnih zemljišč ter razvoju sistema za njihovo vzdrževanje** |
| Realizacija | V letu 2024 so se izvedle različne aktivnosti na področju zbiranja, vnašanja in popravljanja podatkov ter usposabljanja in izobraževanja uslužbencev DRSV in izvajalcev gospodarskih javnih služb upravljanja z vodami na področju vodenja in vzdrževanja podatkovnih zbirk hidrografije in vodnih zemljišč. Nudena je bila strokovno-tehnična pomoč pri vzdrževanju prostorskih podatkovnih zbirk hidrografije in vodnih zemljišč ter razvoju sistema za njihovo vzdrževanje, postopnem urejanju interne baze nepremičnin v državni lasti in upravljanju Direkcije Republike Slovenije za vode ter nadgradnji informacijskega sistema. Izvajale so se kartografske in analitične naloge, povezane s podatki hidrografije in vodnih zemljišč.Naloga je bila za leto 2024 realizirana v celoti. |
| **13.7** | **Ministrstvo za solidarno prihodnost** |
| **13.7.1** | **Inicialna vzpostavitev evidence javnih najemnih stanovanj v Republiki Sloveniji** |
| Realizacija | V letu 2024 se je nadaljevala izvedba večletne naloge vzpostavitve evidence javnih najemnih stanovanj. V okviru Pilota-preveritve podatkovnega modela je bil izdelan načrt izvajanja pilota. V pilotnih aktivnostih so sodelovali 3 stanovanjski skladi, 2 občini in 1 neprofitna stanovanjska organizacija. GI je od pilotov pridobil podatke o njihovih stanovanjskih in najemnih razmerjih, preučil podatke z vidika zastavljenega podatkovnega modela in trenutnega stanja podatkov v katastru nepremičnin, povezal izbrane podatke s podatki katastra nepremičnin v predlaganem podatkovnem modelu ter demonstriral vizualizacijo izbranih podatkov z izdelavo prototipne programske rešitve. Naloga je bila realizirana v celoti. |
| **13.8**  | **Ministrstvo za pravosodje**  |
| **13.8.1** | **Nepremičnine v lasti Republike Slovenije in upravljanju Ministrstva za pravosodje – Nadgradnja evidence podatkov o nepremičninah in prostorskega informacijskega sistema** |
| Realizacija | V okviru nalog je bila zagotovljena informacijska podpora upravljanju nepremičnin in postopkovno – podatkovna podpora urejanju podatkov nepremičnin v uporabi Ministrstva za pravosodje. Informacijska rešitev je bila nadgrajena s funkcionalnostmi za urejanje podatkov o stavbah ter izvoze glede na potrebe naročnika. V sklopu naloge je bilo izvedeno urejanje podatkov in zagotovljeno vzdrževanje baze in pregledovalnika.Naloga je bila realizirana v celoti. |
| **13.9** | **Javna agencija RS za varnost prometa** |
| **13.9.1** | **Urejanje podatkov šolskih poti**  |
| Realizacija | Na podlagi dognanj predhodnega razvoja in testiranja v okviru testne skupine je bila izdelana tehnična specifikacija, ki opredeljuje potrebne funkcionalnosti za razvoj programske opreme.V sklopu naloge je skladno s tehničnimi specifikacijami izdelana informacijska rešitve za zajem, vzdrževanje in pregled podatkov o šolskih poteh na enotnih in vzdrževanih prostorskih podlagah.V zajem podatkov so vključene vse šole, zato je bil izdelan predlog organizacijskega modela, za inicialno vzpostavitev podatkov in vzdrževanje le-teh.Naloga je bila realizirana v celoti. |

**PRILOGA 3**

**REALIZACIJA NALOG GEODETSKEGA INŠTITUTA SLOVENIJE NA PROJEKTU ZELENI SLOVENSKI LOKACIJSKI OKVIR (GreenSLO4D)**

| Zap. set. | Poročilo 2024  |
| --- | --- |
| 1. | 3D Kataster |
| 1.1. | Etažni načrti, BIM v katastru in kakovost podatkov  |
|  | Kakovost podatkov je za uporabnike izrednega pomena, zato je treba v katastru nepremičnin oziroma IS Katastru nenehno analizirati podatke, spremljati trende sprememb podatkov ter izvajati ukrepe za izboljšavo kakovosti podatkov. V ta namen je bila v letu 2024 izvedena prva faza vzpostavitve sistema kakovosti katastra nepremičnin, ki vsebuje pripravo podatkovne baze odstopanja in opozoril nad podatki v IS kataster ter prvi predlog vrst in obsega kontrol. V nadaljevanju naloge je predvidena še izdelava informacijske podpore za upravljanje s kakovostjo podatkov.Pogodba št.: 2562-23-000057 |
| 1.2. | Gradbeno inženirski objekti |
|  | V okviru celovite ureditve sistema vodenja in vzdrževanja podatkov o nepremičninah, kamor sodijo tudi gradbeno inženirski objekti, je bila izvedena analiza stanja evidentiranosti gradbeno inženirskih objektov, ki je vključevala: analizo kakovosti že evidentiranih podatkov v zbirnem katastru gospodarske javne infrastrukture, analizo stanja evidentiranosti v drugih državnih evidencah (cestna, vodna,.. infrastruktura), potrebe uporabnikov in predloge nadaljnjih aktivnosti, potrebnih za zajem in evidentiranje neobstoječih podatkov oziroma za zajem/prevzem podatkov iz drugih resorjev.Na osnovi analize stanja je bil izdelan osnutek metodologije za evidentiranje podatkov o gradbeno inženirskih objektih, ki vključuje koncept povezovanja različnih resornih podatkovnih baz, definiranje načina in pravila evidentiranja podatkov (ki še niso evidentirani in tudi tistih, ki so na različne načine zajeti v različnih podatkovnih zbirkah).Pogodbi št.: 2552-22-000096 in 2562-23-000057 |

 **PRILOGA 4**

**REALIZACIJA FINANČNIH SREDSTEV NA NIVOJU PRORAČUNSKIH POSTAVK**

**Realizacija proračunskih sredstev po proračunskih postavkah Geodetske uprave RS v letu 2024**

V tabeli je podrobneje predstavljena realizacija proračunskih sredstev po proračunskih postavkah Geodetske uprave RS v letu 2024:

|  |
| --- |
| Poraba proračunskih sredstev za leto 2024 po proračunskih postavkah |
| **PP** | **Sprejeti proračun** | **Veljavni proračun** | **Poraba** | **% porabe** |
| **Integralna sredstva** |  |  |  |  |
| 231364 Plače | 18.440.000 | 17.644.435 | 17.514.887 | 99,27% |
| 231365 Materialni stroški | 1.606.000 | 1.608.344 | 1.512.553 | 94,04% |
| 231366 Investicije in investicijsko vzdrževanje državnih organov | 55.000 | 123.437 | 123.178 | 99,79% |
| 231367 Evidentiranje nepremičnin | 1.714.000 | 1.930.000 | 1.929.712 | 99,99% |
| 231368 Geodezija, topografija in kartografija | 985.000 | 1.161.245 | 1.156.460 | 99,59% |
| 231369 Množično vrednotenje nepremičnin | 500.000 | 502.794 | 501.225 | 99,69% |
| 231370 Posredovanje podatkov | 480.000 | 690.276 | 690.226 | 99,99% |
| 231707 Plačilo DDV za NOO - GURS | 1.080.344 | 999.076 | 980.329 | 98,12% |
| **Sklad NOO** |  |  |  |  |
| 221463 C2K7IK Zeleni slovenski lokacijski okvir-NOO-MOP-MNVP-GURS | 3.593.194 | 3.044.915,92 | 3.044.916 | 100,00% |
| 221464 C2K7IK Zeleni slovenski lokacijski okvir-SGI-NOO-MOP-MNVP-GURS | 2.232.348 | 1.648.582,62 | 1.648.583 | 100,00% |
| **Namenska sredstva** |  |  |  |  |
| 231371 Poslovni prostori - sredstva najemnine | 0 | 362,62 | 0 | 0,00% |
| 231372 Osnovna sredstva - sredstva kupnine od prodaje državnega premoženja | 6.000 | 5.221 | 5.221 | 100,00% |
| 231373 Glavni urad - geodetski podatki | 265.000 | 327.562 | 92.317 | 28,18% |
| 231374 Osnovna sredstva in aktivirane bančne garancije - sredstva odškodnine | 3.000 | 7.966 | 0 | 0,00% |
| **SKUPAJ** | **30.959.885** | **29.694.218** | **29.199.596** | **98,33%** |

Vir: MFERAC-DPS-06-41-03, 3.3.2025